title: Voimistelu

text: Fédération Internationale de Gymnastique (FIG) perustettiin Liègessä vuonna 1881. Voimistelu oli mukana ensimmäisissä nykyisissä olympialaisissa 1896. 1920-luvulla naiset järjestivät ja osallistuivat voimistelukilpailuihin. Naiset osallistuivat ensimmäisen kerran voimistelukilpailuihin Olympialaisissa Amsterdamin kisoissa 1928.


title: Voimistelu

text: Vuonna 1954 olympiakisojen laitteet ja lajit oli vakioitu nykyaikaisessa muodossa sekä miehille että naisille ja yhtenäinen luokittelu (mukaan lukien pisteytysjärjestelmä 1–15) oli sovittu. Neuvostoliiton voimistelijoiden esiintyminen kiinnitti maailman huomion erittäin kurinalaisiin ja vaikeisiin esityksiin. Sekä miesten ja naisten voimistelu sai merkittävää kansainvälistä kiinnostusta, ja erinomaisia voimistelijoita löytyi kaikista maanosista. Nadia Comaneci sai ensimmäisenä täydet pisteet vuoden 1976 kesäolympialaisissa Montrealissa, Kanadassa. Comanecia valmensi Romaniassa Romanian valmentaja unkarilainen Béla Károlyi. Comaneci teki neljä täydellistä kympin suoritusta. Vaikka Nadia teki täydelliset tulokset, romanialaiset menettivät kultamitalinsa ja Neuvostoliitto voitti kultamitalin. Kuitenkin Comanecista tuli olympialaisten symboli.


title: Voimistelu

text: 1900-luvun alkupuolella suomessa oli muotia "mylleröiminen" joka perustui tanskalaisen J. P. Müllerin (1866-1938) kehittämään voimisteluliikejärjestelmään.


title: Voimistelu

text:
Miesten telinevoimistelu on saanut alkunsa Kreikassa noin 2000 vuotta sitten. Telinevoimistelua käytettiin parantaviin ”lääketieteellisiin” tarkoituksiin Kiinassa ja Intiassa. Voimistelua käytettiin myös sotilaiden koulutukseen.
Telinevoimistelu on yksi seuratuimmista olympialajeista vuodesta 1896 lähtien, ja vuodesta 1928 myös naisten telinevoimistelu on ollut mukana olympialaisissa. Antiikin olympialaisissa kilpailijat kilpailivat suorituksilla, joita voidaan kuvata termillä voimistelu. Nimi ”gymnastics” tulee antiikin Kreikan sanasta ”gumnos” joka kirjaimellisesti käännettynä tarkoittaa alastomuutta. Tämän takia naisilla ei ollut edes katsojina osallistumisoikeutta antiikin olympialaisten voimistelukilpailuihin. Alun perin telinevoimistelussa kilpailtiin pelkästään joukkueina. Henkilökohtainen moniottelu ja telinekohtaiset kilpailut lisättiin olympialaisten mitalilajeiksi Helsingin kilpailuissa vuonna 1952.


title: Voimistelu

text: Nykyään miesten telinevoimistelussa kilpaillaan kuudella telineellä (permanto, hevonen, renkaat, hyppy, nojapuut, rekki) ja naisten telinevoimistelussa neljällä telineellä (hyppy, permanto, puomi, nojapuut).


title: Voimistelu

text: Vaikka liikkeet suoritetaan jokaisella telineellä ja suoritukset ovat lyhytkestoisia, ne ovat fyysisesti uuvuttavia ja koettelevat voimistelijan vahvuutta, joustavuutta sekä kestävyyttä. Vuonna 2006 FIG otti käyttöön uuden pistejärjestelmän telinevoimistelussa, jonka tulokset eivät ole enää vain 10 pistettä.


title: Voimistelu

text: Telinevoimistelun kansainväliset kilpailusäännöt laatii vuonna 1881 perustettu Kansainvälinen Voimisteluliitto FIG (Federation Internationale de Gymnastique). Liikesarjojen vaikeusosat ja arvostelusäännöt on esitelty sääntökirjassa "Code of Points", jota uusitaan neljän vuoden välein aina uuden olympiadin alussa. Kansalliset kilpailusäännöt ovat maakohtaisia ja ne tehdään kansainvälisiä kilpailusääntöjä silmällä pitäen eri tasoisille ja -ikäisille voimistelijoille. Suomessa käytössä oleviin kilpailusääntöihin voi tutustua Suomen Voimisteluliiton kotisivuilla.


title: Voimistelu

text: Maailman telinevoimistelun huippumaita ovat esimerkiksi Venäjä, Ukraina, Romania, Saksa, Kiina, Japani ja Yhdysvallat.


title: Voimistelu

text: Rytmistä voimistelua harrastavat etupäässä naiset. Välineinä ovat naru, pallo, vanne, keilat ja nauha. Myös joukkueina kilpaillaan.


title: Voimistelu

text: Rytminen voimistelu on kehittynyt ensin naisvoimistelusta moderniksi voimisteluksi ja siitä rytmiseksi kilpavoimisteluksi. Uusin nimike rytminen voimistelu on ollut käytössä vuoden 1998 lopusta alkaen. Olympialajina rytminen voimistelu on ollut vuodesta 1984 (yksilöt), ja vuodesta 1992 (joukkueet). Kilpailusuoritus muodostuu musiikin mukaan tehdystä liikesarjasta, jossa käytetään välineenä joko narua, vannetta, palloa, keiloja tai nauhaa. Yksilösuorituksen kesto on 1.15-1.30 minuuttia ja joukkuesuorituksen 2.15-2.30 minuuttia. Rytmistä voimistelua on sanottu maailman kauneimmaksi urheilulajiksi.


title: Voimistelu

text: Suomeen rytminen voimistelu tuli Neuvostoliitosta ja ensimmäiset Suomen mestaruuskilpailut järjestettiin vuonna 1971. Suomi on hallinnut rytmistä voimistelua Pohjoismaissa viime vuosikymmenen ajan. Olympialaisissa Suomella on ollut edustaja neljä kertaa: Hanna Laiho (Barcelona 1992), Katri Kalpala (Atlanta 1996), Heini Lautala (Sydney 2000) ja Katja Volkova (Rio 2016).


title: Voimistelu

text: Rytmisessä voimistelussa hyppyihin, piruetteihin, tasapainoihin, tanssiaskelsarjoihin ja muihin vartalon liikkeisiin yhdistyy välineiden taiturimainen käsittely. Lajin monipuolisuudesta ja vaativuudesta johtuen myös harjoittelu on monimuotoista. Fyysisten ominaisuuksien, väline- ja ohjelmaharjoitusten lisäksi harjoitusohjelmaan kuuluu lajin tarpeita vastaamaan sovellettua klassista balettia. Suomalaisen huippuvoimistelijan harjoitusmäärä nousee usein 30 viikkotuntiin.


title: Voimistelu

text: Suomessa rytmisen voimistelun kilpailujärjestelmä muodostuu ikäkausi- ja luokkakilpailuista. Luokkajärjestelmän mukaisissa kilpailuissa kilpaillaan voimistelijan tason, ei iän perusteella. Luokkajärjestelmä alkaa voimisteluasemalta ja Mestariluokka on luokista korkein. Kaikkiaan luokkia on kahdeksan. Voimistelijan on mahdollista nousta luokasta toiseen puolivuosittain. Nostot luokasta seuraavaan tekee erillinen luokkanousuista vastaava työryhmä. Luokkajärjestelmässä kilpaillaan sekä yksilö- että joukkueohjelmilla. Kilpailusuorituksesta annetaan pisteitä kahdella eri osa-alueella: tekninen ja suoritus. Voimistelijan loppupisteet muodostuvat näiden osa-alueiden yhteenlasketusta pistemäärästä. Sääntöjä tarkennetaan olympiadeittain ja kaikki tuomarit joutuvat uusimaan tuomarikorttinsa olympiadin alussa.


title: Voimistelu

text: Joukkuevoimistelu on harrastajamäärältään suurin Suomen Voimisteluliiton lajeista. Rytmisen voimistelun tapaan se on kehittynyt suomalaisesta naisvoimistelusta ja on nykyään kansainvälinen kilpaurheilulaji. Joukkuevoimistelijalta vaaditaan liikkuvuutta, tasapainoa, koordinaatiota ja rytmitajua. Vartalon liikkeiden virtaavuutta, ilmaisullisuutta ja esteettisyyttä korostavat kilpailusuoritukset ovat liikkeiden ja musiikin muodostamia taiteellisia ja urheilullisia kokonaisuuksia, joille ominaista on yhtenäisyys ja yhdenaikaisuus. Kansainvälinen Joukkuevoimisteluliitto IFAGG perustettiin vuonna 2003.


title: Voimistelu

text: Aerobic on kehitetty 1970-luvun lopulla, ja kilpalajina se on toiminut 1980-luvulta lähtien. Kilpa-aerobic on vaativaa ja korkealla intensiivisyydellä musiikin tahtiin tapahtuvaa liikkumista. Urheilijan tulee samalla suorittaa vaaditut, haastavat vaikeusosaelementit. Kilpa-aerobicin kilpailusarjassa täytyy osoittaa luovuutta yhdistettynä kaikkiin vaadittaviin vaikeusosiin, musiikkiin ja ilmaisuun. Kilpa-aerobic kehittää fyysistä voimaa, notkeutta, koordinaatiota sekä äärirajoille ulottuvaa aerobista kestävyyttä yhdessä suorituksessa.


title: Voimistelu

text: Kilpa-aerobicissa kilpaillaan seuraavissa luokissa: miehet yksilö, naiset yksilö, parit, joukkueet (kolme henkilöä) ja ryhmät (5 henkilöä, vuodesta 2013). Aikuisten sarjan yksilöiden kilpailuohjelmat suoritetaan 10 m x 10 m:n (juniorit 7 m x 7 m) kokoisella joustoparketilla. Parit, joukkueet ja ryhmät suorittavat ohjelmansa 10 m x 10 m:n alueella. Suoritusten kesto on 1 min 30 sek.


title: Voimistelu

text: Kansainvälinen voimisteluliitto FIG määrittää lajin säännöt ja on ainoa kilpa-aerobic liitto jonka Kansainvälinen Olympiakomitea on hyväksynyt. FIGin järjestämät ensimmäiset maailmanmestaruuskilpailut pidettiin vuonna 1995 Pariisissa, jolloin mukana oli 34 maata. Vuonna 1997 IWGA (International World Games Association) otti kilpa-aerobicin mukaan 5:nteen World Games -tapahtumaan Lahdessa.


title: Voimistelu

text: Suomella on hyvää menestystä kilpa-aerobicissa viime vuosikymmeniltä ja uusi sukupolvi on nousemassa huipulle.


title: Voimistelu

text: TeamGym on joukkuelaji, jossa kilpaillaan monista muista voimistelulajeista poiketen naisten ja miesten sarjojen lisäksi myös sekajoukkueina. Laji koostuu vapaaohjelmasta sekä volttirata- ja trampettisuorituksista. TeamGym on monipuolinen laji, jonka voi aloittaa minkä ikäisenä tahansa. Huippujoukkueiden keski-ikä on yli kahdenkymmenen, joten lajia voi harrastaa aikuisiälle asti. Suomessa kilpaili vuonna 2012 noin 35 TeamGym-joukkuetta. Suomalaiset joukkueet ovat menestyneet erinomaisesti kansainvälisissä arvokilpailuissa, joita TeamGymissa järjestetään PM- ja EM-tasolla. Suomalaisten joukkueiden kilpailumenestykseen voi tutustua Suomen Voimisteluliiton kotisivuilla.


title: Voimistelu

text: TeamGym syntyi Ruotsissa ja Tanskassa 1980-luvun alussa, ja näissä maissa laji on nykyään voimistelulajeista suosituin. Laji levisi Suomeen 80-luvun puolessa välissä, ja ensimmäiset SM-kilpailut pidettiin vuonna 1987 Helsingissä. 1990-luvun alussa laji levisi myös muualle Eurooppaan ja ensimmäiset epäviralliset TeamGymin EM-kilpailut järjestettiin Portugalin Lissabonissa vuonna 1993. Ensimmäiset viralliset EM-kilpailut järjestettiin Jyväskylässä 1996, jolloin mukana oli 12 maata. Sen jälkeen mukaan on tullut vielä seitsemän maata lisää. Vuodesta 1996 lähtien kilpailut järjestettiin joka toinen vuosi seurajoukkuekilpailuna. Vuonna 2010 EM-kilpailuihin otettiin mukaan junioreiden sarjat ja kilpailut järjestettiin ensimmäistä kertaa maajoukkueittain.


title: Voimistelu

text: Vuonna 2007 TeamGymin nimi (ent. näytösvoimistelu) muutettiin Suomessa. Syynä vaihtoon oli näytösvoimistelun harhaanjohtavuus, sillä kyseessä on kilpalaji, eikä erityisesti näytöksiin keskittyvä laji. Vaihtoehtoisia nimityksiä pohditiin mahdollisimman laajasti. Esimerkiksi Ruotsissa on käytössä nimitys truppgymnastik ja Norjassa troppsgymnastikk (joukkuevoimistelu). Joukkuevoimistelu on kuitenkin Suomessa varattu toiselle lajille. Pohdintojen jälkeen nimenvaihdossa päädyttiin kansainväliseen, Euroopan voimisteluliiton UEG:n hyväksymään muotoon TeamGym.


title: Voimistelu

text: Yhdysvaltalainen George Nissen alkoi kehittää trampoliinia 1920-luvulla, ja trampoliinivoimistelussa on kilpailtu 1940-luvulta lähtien. Suomeen laji rantautui pysyvästi vuonna 2000, samana vuonna kun laji oli ensimmäistä kertaa mukana olympialaisissa.


title: Voimistelu

text: Trampoliinivoimistelussa tehdään trampoliinilta mahdollisimman korkealle ponnistaen erilaisia eteenpäin ja taaksepäin pyöriviä liikkeitä. Trampoliinille voi laskeutua jaloille, istualteen, vatsalleen ja selälleen, joten liikevariaatioita on monia. Maailman huippujen hypyt yltävät jopa kahdeksan metrin korkeudelle ja voimistelijat suorittavat kymmenen liikkeen sarjaan useita kolmoisvoltteja, jonka jälkeen jatkavat kierteisillä kaksoisvolteilla.


title: Voimistelu

text: Kilpatrampoliini on suorakaiteen mallinen ja kooltaan noin 3x5 metriä. Yksilökilpailussa voimistelija suorittaa pakollisen ja omavalintaisen sarjan, joihin molempiin kuuluu kymmenen liikettä. Liikkeet tulee suorittaa ilman välihyppyjä. Pakollisen ja omavalintaisen sarjan lisäksi hypätään finaalisarja. Synkro- eli parikilpailussa kaksi voimistelijaa suorittaa identtiset sarjat vierekkäisillä trampoliineilla mahdollisimman samanaikaisesti. Trampoliinivoimisteluun kuuluu myös hieman eri mallinen DMT eli tuplaminitrampoliini (double mini trampoline). DMT:llä tehdään juoksuvauhdin jälkeen kaksi liikettä, joista jälkimmäinen tullaan alas patjalle. Kolmas trampoliinivoimistelulaji on tumbling. Tumblingin teline on joustava volttirata, jolla voimistelija tekee lyhyen mutta nopeatempoisen juoksuvauhdin jälkeen kahdeksan liikkeen volttisarjan.


title: Voimistelu

text: Akrobatiavoimistelu on tasapainoa ja luottamusta vaativa laji, joka koostuu erilaisista nostoista, heitoista, kiinniotoista ja yksilöliikkeistä. Onnistuneeseen suoritukseen voimistelijalta vaaditaan taidokasta voiman käyttöä, erinomaista liikkuvuutta, ketteryyttä sekä hyvää tasapaino- ja koordinaatiokykyä.


title: Voimistelu

text: Akrobatiavoimistelu on Kansainvälisen Voimisteluliiton FIG:n laji. Suomessa toimintaa on ollut vuodesta 2005 lähtien, ja akroseurojen sekä -harrastajien määrä kasvaa koko ajan. Tällä hetkellä toimintaa on ainakin kuudessa eri seurassa. Vaikka Suomessa lajia on harrastettu vasta vähän aikaa, on Suomella ollut edustajia aina EM-kilpailuissa asti. Lajilla on paljon harrastajia koko maailmassa ja toiminta on hiljalleen levittäytymässä Suomesta myös muihin pohjoismaihin.


title: Nimikirjanote

text: Nimikirjanote () on ensi sijassa viranomaisen laatima, luotettavaan tietoon perustuva luettelo henkilön koulutuksesta, työpaikoista, sotilasurasta, kunniamerkeistä ym. ansioista. Nimikirjanotteeseen voidaan eräissä tapauksessa liittää myös maininta henkilön saamista rangaistuksista. Nimikirjanpitäjän tulee edellyttää luotettava selvitys asiasta, jonka merkitsemistä nimikirjaan edellytetään.


title: Nimikirjanote

text: Nimikirjanotteesta säädetään Nimikirja-asetuksessa (1322/1989).


title: Teemu Rannikko

text: Teemu Rannikko (s. 9. syyskuuta 1980 Turku) on suomalainen koripalloilija, joka edustaa Salon Vilpasta.


title: Teemu Rannikko

text: Rannikko on pelannut ammattilaisena Piilosetissä, Reggio Emiliassa, Euro Rosetossa, Scavolini Pesarossa, KK Union Olimpijassa, Himkissä, CB Granadassa sekä Cimberio Varesessa. Lisäksi hän on edustanut Suomen maajoukkuetta vuodesta 1997 lähtien. Rannikko on valittu uransa aikana viisi kertaa Vuoden koripalloilijaksi ja kerran Euroliigan viikon parhaaksi pelaajaksi.


title: Teemu Rannikko

text: Rannikon pelatessa ensimmäistä kertaa KK Union Olimpijassa hän kuului Euroopan takamiesten parhaimmistoon. Hän on voittanut urallaan yhden Suomen mestaruuden, yhden Slovenian mestaruuden sekä kolme nuorten Suomen mestaruutta.


title: Teemu Rannikko

text: Rannikon kasvattajaseura on Turun NMKY, jonka paidassa hän voitti B-poikien Suomen mestaruuden kaudella 1995–1996. Vuonna 1996 hän nousi Piilosetin edustusjoukkueeseen. Rannikko voitti Turun NMKY:n paidassa A-poikien Suomen mestaruudet vuosina 1997 ja 1998. Rannikon toisella SM-sarjakaudella hänet valittiin vuoden kehittyneimmäksi pelaajaksi. Kauden 1997–1998 jälkeen italialainen Scaligera Basket Verona tarjosi hänelle neljästä viiteen vuotta kestävää sopimusta, jonka arvoksi arvioitiin jopa miljoona markkaa. Rannikko ei kuitenkaan suostunut sopimukseen, koska halusi suorittaa lukion ensin loppuun. Vuosina 1999 ja 2000 hänet valittiin SM-sarjan vuoden pelaajaksi. Toiseksi viimeisen kautensa Suomessa Rannikko päätti pronssiin.


title: Teemu Rannikko

text: Rannikko voitti Piilosetissä Suomen Cupin vuonna 1999, minkä jälkeen finaalivastustaja Espoon Hongan päävalmentaja Jyrki Suhonen hehkutti Rannikkoa Suomen parhaaksi takamieheksi. Viimeisellä kaudellaan Suomessa eli kaudella 1999–2000 hän teki keskimäärin 18,8 pistettä ja antoi 9,2 syöttöä ottelua kohden. Rannikolla onkin edelleen hallussa SM-sarjan kausiennätys koriinjohtaneissa syötöissä.


title: Teemu Rannikko

text: Rannikko ilmoittautui . Tämän takia hän kävi muun muassa Yhdysvalloissa New York Knicksin testileireillä. Tärkein syy varaustilaisuuteen ilmoittautumiseen oli Rannikon mukaan eurooppalaisten seurojen kiinnostuksen lisääminen häntä kohtaan. Lopulta hän kuitenkin veti nimensä pois varauslistalta tarkoituksenaan ilmoittautua listalle muutaman vuoden päästä uudelleen.


title: Teemu Rannikko

text: Suomen jälkeen Rannikko lähti ammattilaiseksi Italiaan, jossa Benetton Treviso osti hänen pelioikeutensa nelivuotisella sopimuksella. Treviso myi kuitenkin hänet lainalle Reggio Emilialle, joka pelasi Italian A2-sarjassa. Ensimmäiset ottelut Italiassa eivät sujuneet odotusten mukaan, sillä Rannikko kärsi jalkapöydän uloimman luun murtumasta ja joutui olemaan poissa pelikentiltä seitsemän viikkoa. Kuukauden päästä toipumisesta jalka alkoi jälleen häiritä Rannikkoa ja hän joutui siirtymään Trevisoon hoidattamaan jalkaansa. Trevisossa annettu sädehoito ei ollut onnistunut ja Rannikko joutui tulemaan Turkuun hoidettavaksi. Rannikko pääsi kuitenkin pelaamaan joukkueeseen loppukaudeksi ja johdatti joukkueensa aina finaaliin saakka. Finaaleissa vastassa oli joukkueen pahin kilpakumppani Basket Livorno, joka nousi Reggion sijaan Serie A:han. Seuraavaksi kaudeksi Rannikko teki vuoden mittaisen jatkosopimuksen Reggion kanssa.


title: Teemu Rannikko

text: Kaudella 2001–2002 Rannikko sai enemmän vastuuta joukkueessa ja pelasi ykköstakamiehenä. Hän vei Reggion selvään runkosarjan voittoon ja seura sai näin hyvät asetelmat pudotuspeleihin. Seuran tavoitteena oli nousu Serie A:han, minkä takia se hankki seuraan kauden aikana muun muassa Ferdinando Gentilen. Reggio selvisi puolivälieristä, joissa sillä oli vastassa Sintero Ferrara, helposti otteluvoitoin 3–1. Välierissä vastaan asettui Scafati Basket, jonka Reggio voitti puhtaasti otteluvoitoin 3–0. Viimeisessä ottelussa Scafatia vastaan Rannikko oli joukkueensa paras pistemies tehden 20 pistettä. Finaaleissa Pastificio di Nola Napolia vastaan Reggio oli jo johdolla otteluvoitoin 2–1, mutta hävisi loppuottelusarjan otteluvoitoin 3–2. Kauden jälkeen Rannikko teki Euro Roseton kanssa kaksivuotisen sopimuksen, jossa oli myös yhden vuoden lisäoptio. Roseto pelasi Italian pääsarjassa, jossa oli siihen mennessä pelannut suomalaisista vain Martti Kuisma.


title: Teemu Rannikko

text: Ennen kauden 2002–2003 alkua Rannikko osallistui kaksi viikkoa kestäneelle leirille, jolla hänen kätensä murtui. Hänen epäonnensa ei loppunut siihen, sillä Rannikon palattua kotiin leiriltä varkaat olivat tyhjentäneet hänen asuntonsa. Rannikon avaus Serie A:ssa oli vaikuttava. Vaikka joukkue kärsi selvän tappion Olimpia Milanolle, pelasi Rannikko silti 34 minuuttia ja teki 11 pistettä. Vuodenvaihteessa Roseto oli jo noussut sarjan toiseksi heti Benetton Trevison perään. Epäonnea seurasi heti maaliskuussa, kun Rannikon oikea käsi murtui harjoituksissa. Vamma oli niin vakava, että Rannikko pääsi tekemään paluun vasta pudotuspeleissä. Pudotuspeleissä Roseto sai vastaansa Viola Reggio Calabrian, jota vastaan Rannikko teki siihenastisen uransa piste-ennätyksen, 31 pistettä. Reggio Calabria vei kuitenkin ottelusarjan voiton numeroin 2–1 ja päätti Rannikon kauden Rosetossa.


title: Teemu Rannikko

text: Kaudeksi 2003–2004 Rannikko siirtyi Italian mahtiseuraan Scavolini Pesaroon kaksivuotisella sopimuksella. Rosetosta Pesaroon siirtyi myös valmentaja Phil Melillo, joka halusi Rannikon ehdottomasti seuraansa. Taaskaan kauden alku ei ollut paras mahdollinen, sillä elokuussa Rannikon eturistisiteet vaurioituivat maaottelussa Venäjää vastaan. Polvi jouduttiin leikkaamaan ja ensiesiintymisensä Pesaron paidassa hän teki vasta tammikuun lopulla Breil Milanoa vastaan. Kauden ensimmäiset pisteet syntyivät kuitenkin vasta helmikuun alussa Montepaschi Sienaa vastaan pelatussa pelissä, jonka jälkeen Pesaro siirtyi sarjakärkeen. Loppukausi ei mennyt seuralta aivan yhtä hyvin ja se tippui neljänneksi. Pudotuspeleissä vastaan asteli Basket Napoli, jonka Pesaro voitti niukasti otteluvoitoin 3–2. Välierissä vastaan asettui Siena, joka kuitenkin voitti ottelusarjan ylivoimaisesti 3–0 ja meni finaaliin. Viimeisessä välieräpelissä Rannikko sai enemmän vastuuta ja pelasi 23 minuuttia, joiden aikana hän teki neljä pistettä ja otti neljä levypalloa.


title: Teemu Rannikko

text:
Kauteen 2004–2005 Pesaro panosti enemmän kuin aikaisempiin kausiin, mikä näkyi Rannikon vastuun pienenemisenä. Seura hankki korin alle muun muassa Hanno Möttölän, koska se halusi pelata vielä seuraavallakin kaudella Euroliigassa. Joukkue aloitti Italian liigan voitolla Basket Livornosta, mutta Rannikko joutui tyytymään nollaan pisteeseen. Lokakuussa Rannikko venäytti nilkkansa ja lääkärien ennustusten perusteella olisi todennäköisesti joutunut olemaan poissa Pesaron Euroliigan avauksesta. Hän kuitenkin pääsi pelaamaan ensimmäistä Euroliiga-peliään marraskuussa, jolloin Pesarolle tuli heti avausvoitto Union Olimpija Ljubljanasta. Rannikko tuli kentälle vaihdosta ja pelasi yhdeksän minuuttia, joiden aikana hän antoi yhden syötön ja otti kaksi levypalloa. Kun Pesaron toinen takamies Aleksandar Đorđević loukkaantui, lisääntyivät myös Rannikon minuutit. Rannikko kiittikin saaduista minuuteista Italian liigassa ja teki pian 27 pistettä Teramo Basketia vastaan. Hyvien otteiden ansiosta hänet kutsuttiin Italian liigan All Stars -otteluun. Tammikuussa seuraan hankittiin takamieheksi Scoonie Penn, minkä jälkeen Rannikon peliaika väheni merkittävästi. Pesaro pääsi Euroliigassa puolivälieriin, joissa sille tuli vastaan edellisvuoden mestari Maccabi Tel Aviv BC. Rannikon vastuu jäi kuitenkin pieneksi Maccabia vastaan, eikä hän päässyt tappioon päättyneessä pelissä edes kentälle. Italian liigassa Pesaro sijoittui katastrofaalisesti pudotuspelien ulkopuolelle yhdeksänneksi. Kauden jälkeen Pesaro joutui konkurssiin ja Rannikko joutui etsimään uuden seuran.
Kaudeksi 2005–2006 Rannikko teki slovenialaisen KK Union Olimpijan kanssa kaksivuotisen sopimuksen. Tämä tarkoitti myös enemmän vastuuta kentällä ja samalla peliaikaakin alkoi tulla edellisvuosien tapaan. Heti alkukaudesta Rannikko johdatti Ljubljanan Slovenian Supercupin voittoon tekemällä 18 pistettä. Joukkueen ensimmäinen Euroliiga-ottelu päättyi tappioon, kun se hävisi Zalgiris Kaunasille. Rannikko sai pelata pelissä 40 minuuttia, joiden aikana hän teki 11 pistettä. Ljubljana ei päässyt kuitenkaan alkulohkoaan pidemmälle Euroliigassa. Slovenian liigan avauspelissä Ljubljana voitti Heliosin ja Rannikko teki 37 minuutissa kymmenen pistettä. Peli pelattiin vasta huhtikuussa, sillä Union Olimpija oli mukana Adrianmeren liigassa, joka täytti seuran koko alkukauden ohjelman. Kausi päättyi mestaruusjuhliin, kun Union Olimpija voitti finaaleissa Geoplin Slovanin otteluvoitoin 3–2. Ratkaisevassa finaalipelissä Rannikko oli joukkueensa avainpelaajia tehtyään 17 pistettä. Kausi oli seuran kannalta sekava, koska joukkue oli uudistunut edelliskauteen verrattuna lähes kokonaan. Ainoastaan Rannikko ja Yotam Halperin pystyivät täyttämään roolinsa hyvin. Kauden jälkeen kiinnostuksensa Rannikkoon osoittivat muutamat kreikkalaiset sekä italialaiset seurat. Lopulta Rannikko teki Union Olimpijan kanssa kahden vuoden jatkosopimuksen vanhan sopimuksen tilalle.


title: Teemu Rannikko

text: Kausi 2006–2007 oli Rannikon uran paras kausi tilastojen valossa. Kauden alussa hän loukkasi nivusensa, mutta vamma ei osoittautunut suureksi. Rannikon kauden avaus tapahtui Adrianmeren liigan ottelussa, jossa hän teki heti 15 pistettä KK Partizania vastaan. Samaa joukkuetta vastaan hän teki myöhemmin kaudella Euroliigan piste-ennätyksensä, 26 pistettä. Ottelun jälkeen Euroliiga valitsi hänet viidennen peliviikon arvokkaimmaksi pelaajaksi. Näin hänestä tuli historian toinen suomalainen, joka on valittu viikon parhaaksi pelaajaksi Euroliigassa. Ennen joulua seurasta alkoi kuulua huolestuttavia ennusmerkkejä, kun se ei pystynyt maksamaan pelaajien palkkoja talousvaikeuksien takia. Tammikuun alussa Rannikon huhuiltiin siirtyvän Maccabi Tel Aviviin, mutta siirto kaatui, koska Union Olimpija ei tahtonut luopua Rannikosta. Kauden jälkimmäisellä puolikkaalla Rannikko pelasi uransa parhaita pelejä Adrianmeren liigassa tehden muun muassa 37 pistettä Hemofarmia vastaan. Rannikon kausi päättyi kantapäävammaan ja hän joutui olemaan poissa Slovenian liigan loppuotteluista. Loppuottelusarjassa vastaan tuli Helios, joka oli parempi otteluvoitoin 3–2.


title: Teemu Rannikko

text: Kaudeksi 2007–2008 Rannikko siirtyi Venäjän superliigassa pelanneeseen Himkiin. Sopimus oli kahden vuoden pituinen ja Rannikko sopi Union Olimpijan kanssa sopimuksen purkamisesta. Himkin eurosarjanavaus tapahtui SLUC Nancya vastaan, jolloin Rannikko johdatti joukkueensa voittoon tehden samalla kolme pistettä. Venäjän liigassa ensimmäinen tappio tuli vasta marraskuussa, jolloin sarjaa vuodet hallinnut CSKA Moskova voitti joukkueen. Vuodenvaihteessa Rannikko kärsi kantapäävamman, joka piti hänet poissa pelikentiltä aina maaliskuuhun saakka, jolloin Rannikko pääsi lämmittelemään yhteen sarjapeliin. Kymmenen päivän totuttelun jälkeen huomattiin, että kantapää ei kestänyt harjoittelua ja Rannikko joutui olemaan loppukauden sivussa. Himkin tie loppui Eurocupissa, kun se hävisi Joventut Badalonalle pudotuspeleissä. Rannikko joutui seuraamaan sivusta kuinka Himki eteni aina Venäjän liigan finaaliin saakka, jossa sille tuli vastaan CSKA Moskova. Kaudella Euroliigan jo voittanut CSKA oli kuitenkin selvästi parempi otteluvoitoin 3–0.


title: Teemu Rannikko

text: Kausi 2008–2009 oli tilastojen valossa yksi Rannikon peliuran vaatimattomimmista. Himki hankki seuraan entisiä NBA-tähtiä, kuten Carlos Delfinon, Milt Palacion ja Jorge Garbajosan. Tämän seurauksena Rannikon peliaika väheni seurassa, minkä seurauksena hän pohti todennäköisesti lähtevänsä seurasta kauden päätyttyä. Lisäksi joulukuussa valmentaja Kęstutis Kemzūra sai potkut ja tilalle tuli Sergio Scariolo, joka peluutti Rannikkoa entistä vähemmän. Himki eteni Eurocupin loppuotteluun, jossa se hävisi BC Lietuvos Rytasille. Rannikko ei kuitenkaan pelannut ottelussa, vaan joutui seuraamaan ottelua penkiltä monien muiden loppukauden pelien tavoin. Venäjän sarjassa joukkue selviytyi taas finaaleihin, joissa vastaan tuli TsSKA Moskova. Himki hävisi loppuottelusarjan luvuin 3–1, eikä Rannikko päässyt kentälle koko loppuottelusarjan aikana.


title: Teemu Rannikko

text: Ennen Suomen maajoukkueen EM-jatkokarsintojen alkua Rannikko teki yksivuotisen sopimuksen espanjalaisen ACB:ssä pelanneen CB Granadan kanssa. Rannikko haki pelipaikkaa Italian, Ranskan sekä Kreikan liigoista, koska ei halunnut siirtyä pieniin sarjoihin. Ensimmäisen sarjapelin Rannikko aloitti vaihdosta Bilbao Basketia vastaan, mutta pelasi ottelussa silti 25 minuuttia. Pisteitä Rannikko heitti ainoastaan kaksi, mikä ei auttanut joukkuetta voittoon pelin päättyessä 63–74 -vierastappioon. Ensimmäisen voittonsa Espanjan liigassa Granada otti heti seuraavassa pelissä sarjanousija Meridiano Alicantea vastaan. 103–71 -kotivoittoon päättyneessä ottelussa Rannikko teki kolme pistettä, minkä lisäksi hän antoi neljä syöttöä. Alkukausi ei sujunut Rannikon mielestä parhaalla mahdollisella tavalla, sillä odotukset olivat henkilökohtaisesti korkealla. Hän pelasi joukkueessa perinteistä takamiehen roolia, jolloin heittomäärät jäivät myös pieniksi. Syyskauden parhaat pelit Rannikko pelasi CB Sevillaa ja Lagun Aroa vastaan tehden molemmissa otteluissa kahdeksan pistettä. Lagun Aroa vastaan Rannikko oli kentällä ainoastaan yhdeksän minuuttia, mutta heitti kaikki kolmen pisteen heittonsa sisään. Uuden vuoden Rannikko avasi uudella piste-ennätyksellään tehtyään kolmetoista pistettä tappioon päättyneessä ottelussa Unicaja Málagaa vastaan. Granadan tippuminen pois pudotuspeleistä varmistui kaksi kierrosta ennen päätöstä. Kauden viimeisessä ottelussa joukkue voitti vielä sarjasta pudonneen CB Murcian pistein 76–70 Rannikon tehdessä kuusi pistettä.


title: Teemu Rannikko

text: Heinäkuussa 2010 Rannikko siirtyi italialaiseen Cimberio Vareseen kaksivuotisella sopimuksella. Myös Granada oli tarjonnut Rannikolle uutta sopimusta, mutta lopulta hän valitsi Varesen. Varese aloitti kauden voitolla Pesarosta Rannikon tehtyä seitsemän pistettä. Varese kärsi ajoittain loukkaantumisista vuoden vaihteessa ja pelaajistoa jouduttiin vaihtamaan. Huhtikuussa 2011 Rannikko teki kauden piste-ennätyksensä ottelussa Angelico Biellaa vastaan. Hän teki ottelussa kahdeksantoista pistettä. Runkosarjan päätteeksi seura pääsi neljän vuoden tauon jälkeen pudotuspeleihin.


title: Teemu Rannikko

text: Rannikko palasi kaksivuotisella sopimuksella Suomen Korisliigaan Joensuun Katajan joukkueeseen kaudeksi 2013-2014. Ensimmäisellä Rannikon-kaudellaan Kataja saavutti SM-hopeaa hävittyään loppuotteluissa Tampereen Pyrinnölle. Toinen kausi Katajassa oli Rannikolta erinomainen. Hän johdatti alempaan keskikastiin rankatun Katajan Suomen mestariksi. Jokainen playoffsarja eteni viidenteen otteluun ja finaaleissa kaatui Loimaan Bisons. Rannikko nousi Korisliigan playoff otteluissa kaikkien aikojen eniten koriinjohtaneita syöttöjä antaneeksi pelaajaksi. Maaliskuussa 2015 Rannikko teki Katajan kanssa kaksivuotisen jatkosopimuksen. Kaudella 2015–2016 Kataja osallistui Korisliigan lisäksi uuteen FIBA Europe Cupiin, jossa Rannikon 10,1 koriinjohtaneen syötön ottelukohtainen keskiarvo oli ainakin 25 vuoteen korkein Euroopan kolmanneksi korkeimmalla sarjatasolla. Rannikko nimettiin Korisliigassa sarjan kuukauden pelaajaksi joulu-, tammi- ja helmikuussa, ja hän oli ensimmäinen kyseisen palkinnon kolme kertaa peräkkäin voittanut pelaaja. Maaliskuussa hän ylitti Korisliigan historian ensimmäisenä pelaajana 300 koriinjohtaneen syötön rajan yhden kauden aikana.


title: Teemu Rannikko

text: Rannikko on kuulunut Suomen alle 16-vuotiaiden, 18-vuotiaiden, 20-vuotiaiden ja 22-vuotiaiden maajoukkueisiin. Ensimmäisen pelinsä miesten maajoukkueessa hän pelasi vuonna 1997 Latviaa vastaan. Hänen piste-ennätyksensä maajoukkueessa on 33 pistettä, joka syntyi vuonna 2003 Venäjää vastaan. Viime vuodet Rannikko on kuulunut maajoukkueen luottopelaajiin.


title: Teemu Rannikko

text: Vuonna 2007 Rannikko oli nostamassa Suomea Euroopan A-divisioonaan, jolloin hän oli joukkueen paras pistemies 16,7 pisteen keskiarvolla. Kantapäävamman takia Rannikko joutui olemaan poissa koko vuoden 2008, jolloin hän olisi ollut joukkueelleen arvokas lisä EM-kisojen karsintoihin. Loukkaantumisen aikana maajoukkueen takamiehenä toimi Petteri Koponen. Koska Koponen on sittemmin tullut Rannikon avuksi takakentälle, ei Rannikko ole ollut joukkueelleen yhtä elintärkeä kuin ennen, ja samalla joukkueen syvyys on kasvanut.


title: Teemu Rannikko

text: Yleensä takamiehenä pelaava Rannikko on Turun Sanomien Harri Koskisen mukaan erinomainen syöttelijä ja pallonkäsittelijä. NBA:n pelaajaprofiilin mukaan hän on nopea jaloistaan ja tekee paljon pisteitä myös korille ajoista. Samoista tilanteista hän pystyy myös antamaan hyviä syöttöjä joukkuekavereille. Rannikko on hyvä kolmen pisteen heittäjä, ja hän on voittanut uransa aikana muun muassa Adrianmeren liigan tähdistötapahtuman kolmen pisteen heittokisan. Rannikon itsensä mukaan hänen pelityylinsä on muuttunut hieman hänen siirryttyään Suomesta Eurooppaan. Suomessa hänen roolinsa keskittyi enemmän syöttelemiseen, mutta Euroopassa hänestä tehtiin enemmän heittäjä. Rannikko on tunnettu myös epäitsekkyydestään kentällä, mitä muun muassa Suomen maajoukkueen valmentaja Henrik Dettmann on korostanut sanomalla:


title: Teemu Rannikko

text: Rannikko syntyi 9. syyskuuta 1980 Turussa. Hänen isänsä Jari Rannikko oli myös koripalloilija ja lisäksi koripallovalmentaja, joten Rannikko seurasi isänsä jalanjälkiä ollessaan nuori. Nuorena Rannikko pelasi myös jalkapalloa Turun nappulaliigassa. Hän kirjoitti ylioppilaaksi Aurajoen lukiosta vuonna 2000. Heinäkuussa 2006 Rannikko vei vihille Ilona-kihlattunsa. Joulukuussa 2010 parille syntyi Lilja-tytär.


title: Fikret Abdić

text: Fikret Abdić (s. 29. syyskuuta 1939 Donja Vidovska, Bosnia) johti Bosnian sodassa pientä Länsi-Bosnia-nimistä muslimivaltiota, joka taisteli Bosnian hallitusta vastaan ja joka liittoutui lopulta Bosnia ja Hertsegovinan serbien kanssa.


title: Fikret Abdić

text: Fikret Abdić johti menestyksekkäästi 80-luvun loppupuolella valtion yritysrypästä nimeltä Agrokomerc. Alkujaan pienestä, valtion tuen varassa eräällä Jugoslavian köyhimmistä alueista toimivasta yrityksestä tuli Fikret Abdićin johdon alla yksi Jugoslavian parhaiten menestyvistä yrityksistä.


title: Fikret Abdić

text: Abdićin yritys toimi Velika Kladusassa Dalmatiasta itään lähellä Kroatian rajaa. Vuonna 1987 Abdić erotettiin Akrokomercin johtajan paikalta, sillä häntä syytettiin petoksesta. Jugoslavian kommunistijohtajat väittivät, ettei Akrokomercin hyvä menestys johtunut kovasta työnteosta, vaan siitä että Abdić teki rahaa 300 dollaria laittomilla velkakirjoilla sopimuskumppaniensa ja tavarantoimittajiensa kanssa. Abdić joutui vankilaan Jugoslavian historian suurimmasta petoksesta. Hän vapautui kahden vuoden kuluttua, ja vaikka hän olikin syyllinen, vankilatuomio laajensi hänen kannattajiensa piiriä Velika Kladusasta koko Bosnia-Hertsegovinaan.


title: Fikret Abdić

text: Vankilasta vapautumisensa jälkeen Abdić alkoi toimia politiikassa. Abdić liittyi Muslimien demokraattiseen puolueeseen (SDA:han). Abdićin karisma auttoi SDA:n voittoon. Abdić keräsi runsaasti myös serbien ja kroaattien ääniä Izetbegovićin saadessa pääasiassa vain muslimien ääniä ja Abdić hankki ääniä enemmän kuin Izetbegović. Abdić ei kuitenkaan jostain tuntemattomasta syystä ottanut hänelle kuuluvaa presidentin paikkaa.


title: Fikret Abdić

text: Serbit ottivat Alija Izetbegovićin panttivangiksi 2.–3.5.1992, kun bosniakit vangitsivat liittoarmeijan serbikenraalin. Itzetbegović puhui vankeusaikanaan televisiossa. Samaan aikaan Fikret Abdić saapui Sarajevoon luultavasti kaapatakseen vallan Izetbegovićilta. Abdić ei paljastanut näkemystään jonka mukaan taistelu ylivoimaista Jugoslavian liittoarmeijaa vastaan oli typerää. Kun sota alkoi täydessä mitassaan, Abdić palasi Velika Kladusaan liiketoimiensa pariin ja haalimaan avustuksia alueelleen.


title: Fikret Abdić

text: Tämä johti yhteistyöhön serbien kanssa. Länsi joka oli uskonut Bosnian sodan johtuvan pelkästään serbien ja kroaattien sotatoimista, sai huomata miten jyrkästi Izetbegović vastusti monia kompromissiyrityksiä jotka olisivat saattaneet lopettaa sodan. Izetbegović olisi halunnut olla kaikkien Bosnian kansojen johtaja, mutta muut Bosnia-Hertsegovinan kansat kuin muslimit, jos nekään, eivät tietenkään luottaneet Izetbegovićiin. Koska Izetbegović ajoi neuvottelut umpikujaan, Eurooppa kutsui Fikret Abdićin ("Babon", "Isän") apuun rauhanneuvotteluihin. Eurooppalaiset diplomaatit halusivat hyvin suositun Abdićin haastavan rauhanneuvotteluihin taipumattoman Izetbeovićin. Koska Abdić vastusti Izetbegovićin ajatuksia mistä voitaisi sopia serbien ja kroaattien kanssa, hänestä tuli oman SDA-puolueensa hylkimä, ja Abdićin rauhansuunnitelma hylättiin. Tällöin Abdić perusti oman Länsi-Bosnian itsehallintoalueen Velika Kladusaan 27.9.1993. Sen ytimenä toimi Akrokomergin tehtaat ja keskiaikainen linnoitus. Valtio oli osa Bihacin mottia. Abdić sopi serbien kanssa erillisrauhasta ja Kroatian presidentti Franjo Tuđmanin kanssa siitä, ettei taistelisi kroaatteja vastaan.


title: Fikret Abdić

text: On väitetty, että Abdićin valtiosta olisi sovittu Serbian Miloševićin ja [Tuđmanin kesken. "Turkkilainen Krajina" olisi kuulunut Hercegin tavoin Kroatialle Serbian ja Kroatian johtajien salaisesti sopimassa Bosnian jaossa. Vastauksena Abdićin itsenäisyysjulistukselle hänet erotettiin Bosnian hallituksesta ja bosniakkien 5. armeijakunta Bihacin motissa alkoi taistella kukistaakseen hänet.


title: Fikret Abdić

text:
Velika Kladusassa käytiin hyvin ankaria taisteluja. Abdićin puolisotilaallista puolustusjoukkoja pidettiin bosniakkien keskuudessa luopioina. Abdićin joukkoja syytettiin muslimihallinnossa moskeijoiden tuhoamisesta jotta huonosti motivoituneet bosniakit saataisiin taisteluun Abdićia vastaan. Serbien "Radio Belgrad":in mielestä Abdić oli todellinen jugoslaavi.
Abdićin valtio romahti kymmenen kuukautta syntymänsä jälkeen bosniakkien hyökkäykseen elokuussa 1994. Abdić ja noin tuhat hänen kannattajaansa pakenivat Krajinan serbialueelle, mutta serbit riisuivat heidät aseista ja antoivat heidän asettua asumaan Agrokomergin aikoinaan omistamaan kanalaan talveksi 1994–1995. Abdić muodosti pakolaishallituksen ja palasi serbien tukemana Velika Kladusaan keväällä 1995. Taistelu oli hyvin ankaraa ja vangittuihin bosniakkien 5. armeijakunnan sotilaisiin kohdistettiin julmuuksia Drmeljevon maatilalla. Abdićin valtio luhistui lopullisesti kroaattien ja bosniakkien yhteishyökkäyksessä elokuussa 1995. Bosniakit murtautuivat Bihacin motista. Kroaattien erikoisjoukot kaapasivat Abdićin pelastaakseen hänet etenevän bosniakkihyökkäyksen jaloista. Epäillään, että tästäkin olisi sovittu salaa Tuđmanin ja Miloševićin kesken.


title: Fikret Abdić

text: Abdić sai Kroatian kansalaisuuden ja Izetbegovićin mielestä "Abdić kärsi jonkinlaisesta muistinmenetyksestä". Kaikki 1990-luvun yritykset palauttaa Abdić Bosnia-Hertsegovinaan valuivat hiekkaan. Mutta pian Franjo Tuđmanin kuoleman jälkeen kroaatit pidättivät Fikret Abdićin 121 siviilin murhasta ja muista sotarikoksista. Uhrit kuolivat keskitysleirillä jollaisia rakennettiin Abdicin vastustajia varten.


title: Fikret Abdić

text: Abdić tuomittiin syylliseksi ja 20 vuodeksi vankilaan. Abdićin puolue DNZ jäi Bosnia-Hertsegovinan politiikkaan, mutta sen kansansuosio heikkeni.


title: Fikret Abdić

text: Maaliskuun 8.päivänä vuonna 2012 Fikret Abdić pääsi vapaaksi hänen suoritettuaan vankeutta 10 vuoden ajan.


title: Nostovoima

text: Nostovoimalla tarkoitetaan siipiprofiilin aiheuttamaa aerodynaamista suuretta. Nostovoiman avulla lentokone pysyy ilmassa kun sen moottori tuottaa työntövoimaa.


title: Nostovoima

text: Yksinkertaistettuna nostovoima syntyy paine-eroista, kun siiven yläpinnalle muodostuu alipaine ja siiven alapinnalle ylipaine. Siiven yläpinnalla oleva alipaine muodostaa yleensä merkittävimmän osan koko nostovoimasta. Paine ei ole tasainen siiven pinnalla, vaan se on suurimmillaan siiven etureunassa ja pienenee siirryttäessä takareunaa kohti. Nostovoiman suuruus on painejakauma kerrottuna siiven tehollisella pinta-alalla eli formula_1.


title: Nostovoima

text: Ilman viskositeetti ja siivenpinnan kitka aiheuttavat rajakerroksen siivenpinnan läheisyyteen. Rajakerroksessa ilman virtauksen nopeus aivan siiven pinnalla on nolla, ja mentäessä kauemmas siivestä nopeus kasvaa vapaan virtauksen nopeuteen.


title: Nostovoima

text: Nostovoiman suuruuteen vaikutetaan vapaan ilmavirtauksen ja siipiprofiilin kohtauskulman muuttamisella. Mikäli kohtauskulmaa ei ole, symmetrisen profiilin molemmilla puolilla vallitsee yhtäsuuri paine jolloin nostovoima on nolla. Kohtauskulmaa kasvattamalla siiven yläpinnalle alkaa muodostua alipainetta ja alapinnalle ylipainetta, jolloin nostovoima kasvaa. Kun kohtauskulmaa kasvatetaan tietyn rajan yli, virtaus alkaa irrota (yleensä takareunalta lähtien, joskin muitakin sakkaustyyppejä on). Kohtauskulmaa edelleen kasvatettaessa, ilmiö siirtyy lähemmäs siipiprofiilin johtoreunaa. Vaikka virtaus ei enää ole kiinni koko siiven pinta-alalla, saadaan nostovoiman arvoa edelleen kasvatettua.


title: Nostovoima

text: Sakkaukseksi kutsutaan ilmiötä, jossa ilmavirtaus irtoaa siiven pinnalta ja osa nostovoimasta menetetään. Sakkaus lisää aina huomattavasti vastusta josta käytännössä yleensä seuraa lentonopeuden aleneminen. Pääosa menetetystä nostovoimasta on seurausta tästä. Sakkauksen torjuminen edellyttää kohtauskulman pienentämistä. Sakkaus saattaa tulla äkillisenä, sillä sitä edeltää yleensä tilanne, jolloin nostovoima on ollut suurimmillaan. Lentokoneella tai virtauskoneella sakkaustilanteesta pyritään aina mahdollisimman nopeasti pois, joskin lentokoneet käyttävät ilmiötä hyväkseen laskeutumisen yhteydessä tavoitteena nopea ja pehmeä nopeuden hidastaminen.


title: Nostovoima

text: "Nostovoiman suuruuteen" vaikuttavia seikkoja ovat ilmavirran nopeus (ilma-aluksen tai potkurin lavan nopeus), ilman tiheys (lämpötila ja staattinen paine), siipipinta-ala, siiven ja ilmavirran välinen kohtauskulma, lentoasu ja siiven puhtaus (lika, jää ja vesi). Siipiprofiileille on laadittu taulukoita, joilla profiilien nosto- ja vastusvoimia voida verrata toisiinsa eri olosuhteissa. Taulukoissa voimat on laskettu nostovoima- ja vastusvoimakertoimiksi suhteessa vapaan ilman nopeuteen, jolloin nostovoiman laskeminen on huomattavasti helpompaa.


title: Nostovoima

text: Nostovoiman yleinen yhtälö nostovoimakertoimen avulla on


title: Nostovoima

text: formula_2, missä


title: Nostovoima

text: Lentokoneen täytyy liikkuessaan voittaa sen liikettä vastustavat voimat eli vastukset. Lentokoneen osalta kokonaisvastus jaetaan haitalliseen vastukseen ja indusoituun vastukseen. Haitallinen vastus taas jaetaan interferenssi- ja profiilivastukseen, joka taas jaetaan kitka- ja painevastukseen.


title: Nostovoima

text: Indusoitu vastus aiheutuu nostovoiman synnyttämisestä ja sen synnylle on useita eri selityksiä, mutta periaate on, että indusoitu vastus on sitä suurempi, mitä suurempi on siiven virtauksen alastaipuma. Indusoitu vastus on suurimmillaan suurella kohtauskulmalla (pienellä nopeudella) ja pienellä siiven sivusuhteella (deltasiipinen). Pitkäsiipisillä purjekoneilla indusoitu vastus on pieni. Indusoitu vastus onkin kääntäen verrannollinen nopeuden neliöön. Indusoitua vastusta voidaan pienentää wingleteillä.


title: Nostovoima

text: Koska nopeuden kasvaessa vahingollinen vastus kasvaa, mutta indusoitu vastus pienenee, on kokonaisvastuksen kuvaaja likimain paraabelin muotoinen. Toisin sanoen, tietyllä nopeudella (sakkausnopeuden yläpuolella) on lentokoneen kokonaisvastus pienimmillään.


title: Nostovoima

text: Nostovoiman (L) ja kokonaisvastuksen (D) suhteen maksimiarvo (L/D)max parhailla siipiprofiileilla on noin sata ja sillä on merkitystä lentokoneen suoritusarvolaskennassa. Vaakalennossa L on koneen painon suuruinen, joten (L/D)max ilmoittaa minimivastuksen määrän. Tällä tiettyä kohtauskulmaa vastaavalla nopeudella lentokone liitää pisimmän matkan moottori sammuneena (liitosuhde). Lisäksi lentokoneella pisin toiminta-aika ja -matka saavutetaan tällä nopeudella. Lentäjä voi siis vaikuttaa koneen kohtauskulmaan ja sitä kautta koneen nopeuteen, vaikka moottorit olisivat pysähtyneet.


title: Nostovoima

text: L/D:n antama lukuarvo on suoraan liitosuhdetta vastaava luku. Jos L/D on 10, niin kilometrin korkeudesta kone liitää 10 kilometrin matkan maahan nähden. Koneen liitosuhde on sama korkeudesta riippumatta. Koneen paino ei vaikuta liitosuhteeseen, mutta sitä vastaavaan nopeuteen kylläkin; mitä painavampi kone, sitä suurempi parhaan liitosuhteen antava nopeus.


title: Nostovoima

text: Suuntaa antavia esimerkkejä liitosuhteista:


title: Nostovoima

text: Lentokoneiden massojen kasvaminen johdatti laskusiivekkeiden ja solakoiden kehittämiseen, jotta lentoonlähtö- ja laskeutumisnopeuksia voitiin pienentää maksiminopeuden kärsimättä.


title: Poloiset

text: Poloiset-sarja on suomalaisen independent-elokuvayhtiö Neitsytfilmin vuosina 1999-2008 tuottama, muutaman minuutin mittaisten lyhytelokuvien sarja, joka kertoo lyhyesti ja vähäeleisesti nykyajan hölmöläisiä muistuttavan joukkion kohtaloista.


title: Poloiset

text: Poloiset-elokuvien kollektiivisessa pääosassa on kalsariasuinen ja vaitelias miesryhmä, jolle tapahtuu milloin mitäkin kummallista. Poloiset saattavat päätyä pulkkamäkeen laskemaan päin puuta, viidakkoon sotimaan, ihmisten pihamaille puutarhatontuiksi tai vaikkapa kiukkuisten humanoidien tai ilkeiden pop-tähtien murjomiksi. Tuotantoyhtiön kotisivuilla Poloiset-elokuvia luonnehditaan ”säälimättömiksi analyyseiksi ihmisen metafyysisestä rimpuilusta alati muuttuvassa oudossa maailmassa”.


title: Poloiset

text: Poloiset-elokuville on ominaista intertekstuaalisten viittausten viljeleminen enemmän ja vähemmän tunnettuihin elokuviin, kirjallisuuteen, musiikkiin sekä muuhun populaarikulttuuriin. Poloiset -lyhytelokuvat on käsikirjoittanut ja ohjannut Sami Hantula, joka on toiminut mm. tv-satiiri Itse valtiaiden käsikirjoittajana vuosina 2002-2005.


title: Poloiset

text: Poloiset-sarjan lyhytelokuvista episodi "Poloiset ja paranormaali" on palkittu erikoispalkinnolla Tampereen kansainvälisillä lyhytelokuvajuhlilla 2001, Canal+ -palkinnolla Brestin kansainvälisillä lyhytelokuvajuhlilla Ranskassa 2001 sekä parhaan kansainvälisen lyhytelokuvan palkinnolla Rooman Arcipelagon elokuvajuhlilla Italiassa 2002. Poloiset-sarja kokonaisuutena on puolestaan saanut kunniamaininnan mm. Stuttgartin elokuvajuhlilla Saksassa vuonna 2003. Suomalaisista tv-kanavista Subtv on esittänyt Poloiset-lyhytelokuvia ohjelmistossaan vuosina 2002-2003.


title: Poloiset

text: Poloiset ovat seikkailleet oman lyhytelokuvasarjansa lisäksi myös samojen tekijöiden itsenäisissä lyhytelokuvissa "Marietta", "Valoisa päivä", "Sähköinen ääni" sekä "Elektromagneettinen lyhytelokuva", joista ensinmainitussa kertojana toimii Elina Salo.


title: Aaron Ankka

text: Aaron Ankka () on Walt Disneyn luomassa sarjakuvamaailmassa Aku Ankan isä.


title: Aaron Ankka

text: Hän syntyi Ankkalinnassa vuonna 1875 ja työskenteli vanhempiensa Hepsu Ankan ja Kaino-Vieno Ankan ("Mummo Ankan") maatilalla vuoteen 1902, jolloin hän tapasi juuri Ankkalinnaan saapuneen Roope Ankan Hortensia-siskon ja meni kihloihin hänen kanssaan. Molemmilla heistä on erittäin tulinen temperamentti.


title: Aaron Ankka

text: Aaron auttoi Hortensiaa ja tämän siskoa Matildaa johtamaan heidän veljensä liikeimperiumia kirjanpitäjänä. Epäluuloinen Roope uskoi Aaronin työskentelevän ahkerasti ja olevan rehellinen, koska hän oli Roopen mahdollinen perijä. Vuonna 1920 Aaron meni naimisiin Hortensian kanssa, ja myöhemmin samana vuonna hänestä tuli kaksosten, Aku ja Della Ankan, isä.


title: Aaron Ankka

text: Aaron pysyi Roopen kirjanpitäjänä vuoteen 1930, jolloin Roopen ja hänen perheensä välinen riita katkaisi heidän välinsä. Aaron erosi tehtävästään, ja hänen epäillään kuolleen noin vuonna 1950, vaikkei hänen tarkkaa kuolinaikaa tai -paikkaa tiedetäkään.


title: Della Ankka

text: Della Ankka () on Disneyn sarjakuvamaailmassa Aaron Ankan ja Hortensia MacAnkan tytär, Aku Ankan kaksossisko, sekä Tupu, Hupu ja Lupu Ankan äiti.


title: Della Ankka

text: Della Ankan aviomiehen henkilöllisyys ei ole selvillä, ja Don Rosan piirtämässä Aku Ankan sukupuussa lintu onkin peittänyt hänen kasvonsa. Eräässä varhaisessa sarjakuvassa hänen paljastettiin joutuneen sairaalaan, kun Tupu, Hupu ja Lupu räjäyttivät ilotulitteen hänen nojatuolinsa alla. Tämän kepposeksi tarkoitetun onnettomuuden takia Della sai hermoromahduksen ja lähetti heidät pariksi viikoksi veljensä Aku Ankan huostaan. Sitten Aku saa sähkösanoman Dellalta, joka tahtoo poikien palaavan kotiin, ja Aku lähettää pojat Dellalle. Myöhemmin pojat tulivat käymään Akun luona. Sen jälkeen Della Ankasta ei ole kuulunut mitään.


title: Della Ankka

text: Don Rosan ehdotuksen mukaan Dellan aviomies on Iines Ankan veli.


title: Della Ankka

text: Varhaisemmissa suomennoksissa Dellan nimi oli Sanelma Ankka. Nimi on myös esiintynyt muodossa Dumbella Aku Ankka -lehden numerossa 16/1994 Don Rosan tarinassa "Maailman rikkain ankka".


title: Della Ankka

text: Uudessa, vuonna 2017 alkaneessa "DuckTales"-animaatiosarjassa Della Ankka mainitaan muutamaan otteeseen ja paljastuu, että hän otti osaa veljensä Akun kanssa heidän enonsa Roope Ankan seikkailuihin ennen ankanpoikien syntymää. Hänen olinpaikkansa sarjan aikana oli pitkään arvoitus, kunnes viimeisessä jaksossa paljastui että Della oli lentänyt kuuhun. Sarjaan perustuvassa "DuckTales"-lehdissä kerrotaan toisinaan Roopen, Akun ja Dellan seikkailuista.


title: Dora Ankka

text: Dora Ankka on sarjakuvahahmo Disneyn Ankkamaailmassa. Hän on Mummo Ankan tytär ja Hannu Hanhen äiti. Pääasiassa Don Rosan piirtämänä esiintyneellä Doralla on yhtä paljon onnea kuin Hannullakin. Tällä perusteella Hannu on perinyt onnensa Doralta. Doran onni voi johtua siitä että, kun Dora syntyi, maalari maalasi Mummo Ankan ladon etupäähän onnea tuovan kuvion ja vastapäähän "epäonnea" tuovan kuvion. Kun Hepsu Ankka, eli Mummon mies kysyi syytä, maalari vastasi: "Siten epäonni pysyy takananne".


title: Pop Sunda

text: Pop Sunda on Länsi-Jaavalla, Indonesiassa 1970-luvulla kehittynyttä musiikkia. Siinä yhdistellään paikallista kansanmusiikkia länsimaiseen populaarimusiikkiin. Pop Sunda on yleensä laulettu sundan kielellä. Tunnetuimpiin pop Sunda -artisteihin kuuluu muun muassa Detty Kurnia.


title: Limbonic Art

text: Limbonic Art on norjalainen black metal -yhtye, joka perustettiin vuonna 1993. Heidän ensimmäinen albuminsa oli "Moon in the Scorpio", joka ilmestyi vuonna 1996. Samana vuonna yhtye liittyi Nocturnal Art Productions -levy-yhtiön riveihin, jonka omisti Samoth. Yhtye hajosi vuonna 2003, mutta aloitti toimintansa uudelleen 6. kesäkuuta 2006, "pedon päivänä". Limbonic Art ei käytä oikeaa rumpalia, joten rummut valmistetaan rumpukoneella.


title: Ranskan arrondissementit

text: Arrondissementti () on Ranskan aluehallintojärjestelmässä departementin osa.


title: Ranskan arrondissementit

text: Ranskassa on 101 departementtia, jotka on jaettu yhteensä 344 arrondissementtiin. Arrondissementtien lukumäärä departementissa vaihtelee yhdestä (Pariisi ja Territoire-de-Belfort) yhdeksään (Moselle), mutta useimmissa departementeissa arrondissementteja on kolme tai neljä. Arrondissementit jakautuvat edelleen kantoneihin ja kuntiin.


title: Ranskan arrondissementit

text: Arrondissementin hallintoelin on aliprefektuuri (). Myös arrondissementin pääkaupunkia kutsutaan yleisesti aliprefektuuriksi. Arrondissementtia johtaa aliprefekti (), joka ei ole vaaleilla valittu luottamushenkilö, vaan presidentin nimittämä valtion virkamies.


title: Ranskan arrondissementit

text: Arrondissementtijärjestelmä luotiin helmikuussa 1800 korvaamaan Ranskan vallankumouksen yhteydessä vuonna 1790 perustetut hallintopiirit ().


title: Ranskan arrondissementit

text: Suurimmat kaupungit, Pariisi, Marseille ja Lyon, on jaettu kunnallisiin arrondissementteihin, joita ei pidä sekoittaa tässä artikkelissa käsiteltyihin valtion aluehallinnon arrondissementteihin.


title: Taivasten valtakunta

text: Taivasten valtakunta (tai Jumalan valtakunta, kreikan kielellä βασιλεία τοῦ θεοῦ, "basileia tou theou") on avainkäsite sekä juutalaisuudessa että kristinuskossa. Se viittaa Jumalan kuninkaalliseen hallintavaltaan kaikissa asioissa, vastakohtanaan maalliset vallat.


title: Taivasten valtakunta

text: Taivasten valtakuntaan viitataan usein juutalaisten Tanakhissa (kts. esimerkiksi 1. Aikakirja 29:10-12 ja Daniel 4:3). Se on sidoksissa juutalaiseen käsitykseen, että Jumala puuttuu tapahtumien kulkuun palauttaakseen Israelin kansakunnan ja palaa hallitsemaan juutalaisia.


title: Taivasten valtakunta

text: Taivasten valtakunta löytyy Uudesta testamentista, erityisesti synoptisista evankeliumeista, ja ajatus sen läheisyydestä oli keskeinen teema Johannes Kastajan ja Jeesuksen opetuksessa: "Siitä lähtien Jeesus rupesi saarnaamaan ja sanomaan: "Tehkää parannus, sillä taivasten valtakunta on tullut lähelle." (Matt.4:17).


title: Taivasten valtakunta

text: Synoptisissa evankeliumeissa käytetään usein samaa tarkoittavaa termiä "Jumalan valtakunta". Matteus käyttää tavallisesti termiä "taivasten valtakunta", kun taas Luukas ja Markus kirjoittavat "Jumalan valtakunnasta". Yleisin selitys tälle on, että Matteuksen evankeliumi oli osoitettu juutalaiselle yleisölle, joka vältti suoraa Jumalan nimen käyttämistä. Markus ja Luukas suuntasivat evakeliuminsa pakanayleisölle, jolle termi "taivasten valtakunta" oli tuntematon.


title: Taivasten valtakunta

text: Jotkut esimillenialistiset tulkitsijat uskovat, että "taivasten valtakunta" viittaa tuhatvuotiseen valtakuntaan, kun taas "Jumalan valtakunta" viittaa universaaliin hallintavaltaan. Kuitenkin useimmat tulkitsijat, joukossa monia esimillenialisteja, uskovat, että tällaiseen erittelyyn ei ole perusteita.


title: Taivasten valtakunta

text: Historioitsija H. G. Wells kirjoitti: “Tämä oppi taivasten valtakunnasta, joka oli Jeesuksen pääopetus ja jolla on niin pieni osa kristityissä kirkoissa, on varmasti eräs vallankumouksellisimmista opinkappaleista, joka on koskaan kohdannut ja muuttanut ihmisten ajattelua.”


title: Taivasten valtakunta

text: Jeesus-seminaarin oppineet ovat kääntäneet termin "Jumalan valtakunta" "Jumalan kuninkaalliseksi hallitsemiseksi" tai joskus "Jumalan alueeksi" tavoittaakseen paremmin sen merkityksen nykykielellä.


title: Chimborazo

text: Chimborazo on maakunta Ecuadorissa. Siellä sijaitsee muun muassa Ecuadorin korkein vuori, Chimborazo. Maakunnan pääkaupunki on Riobamba.


title: Chimborazo

text: Chimborazon pinta-ala on 6 470 km ja väkiluku vuonna 2010 oli 458 581. Chimborazon asukkaista 70 % kuuluu alkuperäiskansoihin. Osuus on suurempi kuin missään muussa Ecuadorin maakunnassa.


title: Chimborazo

text: Chimborazo on jaettu kymmeneen kantoniin:


title: Kalloindeksi

text: Kalloindeksi tai kefaalinen indeksi on pääkallon suurimman leveyssuoran (poskiluun kaaren alku leukanivelen lähellä) suhde sen suurimpaan pituussuoraan (otsasta takaraivoon). Sen määritteli ruotsalainen anatomian professori Anders Retzius (1796–1860). Fyysisen antropologian koulukunta käytti kalloindeksiä ensimmäisenä luokitellakseen Euroopasta löytyneitä vanhoja ihmisluurankoja syntyperältään erilaisiin populaatioihin.


title: Kalloindeksi

text: Menetelmä hylättiin yleisesti yhdysvaltalaisen antropologian isäksi kutsutun Franz Boasin (1858–1942) tekemän tutkimuksen seurauksena. Hänen julkaisunsa "The Instability of Human Types" vuodelta 1912 vertasi Yhdysvaltoihin muuttaneiden eurooppalaisten ja näiden amerikkalaisten jälkeläisten kallonmuotoja ja tuli siihen tulokseen, että ihmisen kallon muotoon vaikuttavat niin merkittävästi ympäristötekijät, ettei suoraa yhteyttä yksilön kallonmuodon ja hänen genotyyppinsä välille voi johtaa. Tämä teoreema tuli tunnetuksi nimellä "kallon plastisiteetti". Vuonna 2002 Corey Sparks ja Richard Jantz analysoivat Boasin materiaalin modernein tilastomenetelmin ja päätyivät kritisoimaan hänen tulkintaansa "Proceedings of the National Academy of Sciences" (PNAS) -julkaisussa. Vuonna 2003 Clarence Gravlee, Russell Bernard ja William Leonard analysoivat materiaalin jälleen ja päätyivät tukemaan Boasin päätelmiä "American Anthropologist" -julkaisussa. Nykyään kefaalista indeksiä ei enää juuri käytetä sellaisenaan muussa yhteydessä kuin gynekologiassa synnytykseen liittyen tai esimerkiksi sikiöiden iän arvioimisessa.


title: Kalloindeksi

text: Yhdysvalloissa kalloindeksiä käytetään vielä nykyäänkin yhtenä määreenä eräässä 27:stä eri pääkallon piirteeseen perustuvassa menetelmässä, jolla voidaan arvioida todennäköisyydet yksilön kuulumisesta tiettyyn rotuun.


title: Kalloindeksi

text: On arvioitu, että kaiken kaikkiaan noin 90 erilaista mittausta ihmiskallosta mahdollistavat yksilön alkuperän sijoittamisen mantereittain noin 80 prosentin tarkkuudella. Tätä alhaisempi määrä mittauksia vähentää tarkkuutta.


title: Oskillaattori

text: Oskillaattori on yleisnimitys kaikille jaksollisesti värähteleville järjestelmille. Esimerkiksi jouseen kiinnitetty massallinen kappale tai kellon heiluri ovat oskillaattoreita. Maailmankaikkeudessa on monenlaisia oskillaattoreita, esimerkiksi sykkiviä tähtiä ja jaksollisia ilmastonmuutoksia. Oskillaattorissa on aina viiveen aiheuttava elementti, joka määrää oskillaattorin värähtelytaajuuden.


title: Oskillaattori

text: Oskillaattori on tärkeä piiri muun muassa radiojärjestelmän osissa ja digitaalitekniikkaa sisältävissä laitteissa. Radiotekniikassa paikallisoskillaattoria käytetään taajuussekoittimessa siirtämään signaali halutulle radio- tai välitaajuudelle. Tietokoneessa kello-oskillaatori voi värähdellä usean GHz taajuudella, mikä määrää suorittimen kellotaajuuden.


title: Oskillaattori

text: Oskillaattorin lähtösignaalin aaltomuoto on tavallisimmin sini- tai kanttiaaltoa. Elektroniset oskillaattorit luokitellaan sinimuotoista vaihtojännitettä muodostaviin lineaarisiin ja muita aaltomuotoja tuottaviin epälineaarisiin oskillaattoreihin. Joistakin epälineaarisista oskillaattoreista käytetään myös nimitystä relaksaatio-oskillaattorit. Yhteistä kaikille oskillaattorityypeille on, että värähtelyehto on voimassa, eli nollasta poikkeavalla värähtelytaajuudella kytkentä on positiivisesti takaisinkytketty ja tällä samalla taajuudella kytkennän vahvistuskerroin on yksi tai suurempi.


title: Oskillaattori

text: Mikäli tarvitaan sellaista signaalia, jota oskillaattori ei voi suoraan tuottaa, sen lähtöön voidaan kytkeä esimerkiksi vahvistin, vaimennin, integraattori, derivaattori, kompressori, komparaattori tai useita yhdessä halutunlaisen aaltomuodon ja amplitudin tuottamiseksi.


title: Oskillaattori

text: Perinteisessä, radiolaitteissa käytettävässä värähtelypiirissä energian edestakainen siirtyminen kelan magneettikentän ja kondensaattorin sähkökentän välillä aiheuttaa värähtelyn. Tämän sinimuotoisen värähtelyn taajuus riippuu kelan induktanssista "L" ja kondensaattorin kapasitanssista "C". Koska värähtelypiiristä poistuu energiaa lämpöhäviöinä sekä sähkömagneettisina aaltoina, oskillaattori tarvitsee ulkoisen energianlähteen, joka syöttää piiriin lisää energiaa värähtelyn tahdissa. LC-oskillaattorin kulmataajuus formula_1 on sama kuin LC-piirin resonantti kulmataajuus.


Oskillaattori


title: Oskillaattori

text: Vastaavasti resonanssitaajuus "f" saadaan seuraavasti:


title: Oskillaattori

text: LC-piiriin perustuvia oskillaattoreja ovat esimerkiksi Clapp, Colpitts ja Hartley-oskillaattorit.


title: Oskillaattori

text: Vaiheensiirto-oskillaattorissa positiivinen takaisinkytkentä tuotetaan lähdöstä vahvistimen negatiiviseen tuloon kytketyillä kolmella RC-ylipäästösuotimella, joista kukin siirtää vaihetta 60°. Vahvistimen invertoiva tulo aiheuttaa lisäksi 180° vaihesiirron, joten kokonaisuudessaan tulon ja lähdön välinen vaihe-ero on 0° (eli 360°), mikä vastaa positiivista takaisinkytkentää.


title: Oskillaattori

text: Vaihesiirto-oskillaattori voidaan toteuttaa hieman monimutkaisemmin myös neljällä ylipäästösuotimella, jolloin oskillaattorin vaihekohina ja taajuusstabiilius parantuvat.


title: Oskillaattori

text: Oskillaattori voidaan rakentaa myös takaisinkytkemällä komparaattori RC-aikavakion kautta. Kun kondensaattori latautuu vastuksen kautta tiettyyn jännitteeseen, komparaattori vaihtaa tilaansa ja kondensaattori alkaa purkautua. Kun kondensaattorin jännite alittaa komparaattorin vertailuarvon, lähtö vaihtaa jälleen tilaansa. Kytkennästä saadaan ulos kanttiaaltoa tai kondensaattorin lataus- ja purkauskäyrän mukaista säröytynyttä kolmioaaltoa, joten kytkentä kuuluu epälineaarisiin oskillaattoreihin.


title: Oskillaattori

text: UJT-oskillaattori lukeutuu myös epälineaarisiin oskillaattoreihin. Siinä RC-aikavakion määräämällä nopeudella kasvava kondensaattorin jännite liipaisee tiettyyn arvoon noustuaan unistorin eli UJT-transistorin johtavaksi, jolloin kondensaattorin varaus purkautuu, transistori lakkaa johtamasta ja varautuminen alkaa uudelleen. UJT-oskillaattorin toisesta lähdöstä saadaan negatiivinen ja toisesta positiivinen jännitepulssi tietyn ajan välein. Tällä pulssilla voidaan ohjata esimerkiksi tyristoria.


title: Oskillaattori

text: Digitaalielektroniikassa käytetään usein kideoskillaattoreita, joiden taajuus pysyy oikeana tyypillisesti muutaman miljoonasosan tarkkuudella. Kideoskillaattorin keskeinen komponentti on pietsosähköinen kide, joka on yleensä kvartsia. Kytkennässä kide värähtelee mekaanisesti jollain ominaisvärähtelytaajuudellaan ja toimii resonanssipiirin tavoin. Suuren induktanssin ja pienen sisäisen resistanssin vuoksi kideoskillaattorin hyvyysluku on suuri ja siten toimintataajuus erittäin vakaa. Vakautta voidaan edelleen parantaa pitämällä kiteen lämpötilaa vakiona.


title: Robin (sarjakuvahahmo)

text: Robin () on DC Comicsin sarjakuvissa seikkaileva sarjakuvahahmo. Robin on supersankari Batmanin pääavustaja. Hän esiintyy myös Teinititaanit-nimisessä supersankariryhmässä. Hänet tunnetaan lempinimellä ”Ihmepoika” ("The Boy Wonder"). Robin on akrobaatti, ja Batmanin kouluttamana hän osaa useita taistelulajeja.


title: Robin (sarjakuvahahmo)

text: Robin on sarjakuvien tunnetuin apurihahmo (): Batman ja Robin tunnetaankin myös lempinimillä Voimakaksikko, Dynaaminen Duo ("Dynamic Duo") ja Lepakkoperhe (Bat Family). Robinilla oli Yhdysvalloissa oma kuukausittain ilmestyvä nimikkolehtensä. Myös Yösiivellä on oma lehtensä "Nightwing".


title: Robin (sarjakuvahahmo)

text: Bob Kanen ja Bill Fingerin luoma hahmo esiintyi ensimmäisen kerran Detective Comicsin numerossa 38 huhtikuussa 1940.


title: Robin (sarjakuvahahmo)

text: Hahmon ensimmäisestä esiintymisestä lähtien Robinina ovat esiintyneet seuraavat hahmot:


title: Robin (sarjakuvahahmo)

text: Dick Grayson on alkuperäinen Robin, joka esiteltiin vuonna 1940 kahdeksanvuotiaana akrobaattina, joka vanhempiensa kanssa esiintyi sirkuksen mukana ohjelmanimellä ”Lentävät Graysonit”. Eräässä esityksessä Gotham Cityssä rikospomo Tony Zucco uhkaili esiintyjiä ellei sirkuksen omistaja maksaisi kiristysrahoja. Omistaja kieltäytyi maksamasta, ja samana iltana Zucco kävi sabotoimassa trapetsia, joka johti illan esityksessä Graysonin vanhempien, Johnin ja Maryn kuolemaan. Bruce Wayne otti nuoren orvoksi jääneen pojan huostaansa ja alkoi samalla tutkia tapausta. Lopulta kaksikko tutki yhdessä Graysonin vanhempien murhaa, ja he saivat viimein syyllisen kiinni. Batman oli vakuuttunut nuoren pojan taidoista ja päätti paljastaa olevansa Bruce Wayne. Sittemmin hän opetti Graysonille taistelulajeja ja erinäisiä älykkyyttä vaativia taitoja. Grayson seikkaili Robinin roolissa 1940-luvulta lähtien aina 1980-luvun alkuun saakka, jonka aikana hän muun muassa liittyi Teinititaaneihin. 1980-luvun aikana "The New Teen Titans" sarjakuvan suosion myötä Grayson vaihtoi alter egonsa Nightwingiksi. Hän on toiminut myös Batmanin roolissa kahteen otteeseen 1990-luvulla ja vuonna 2009 Grant Morrisonin tekemissä Batman-sarjakuvissa.


title: Robin (sarjakuvahahmo)

text: Jason Todd esiteltiin Batman sarjakuvan numerossa 357, vuonna 1983 ja hänestä tuli toinen Robinin titteliä kantanut hahmo samaisen sarjakuvan numerossa 368, vuonna 1984. Toddilla on hyvin samankaltainen tausta kuin Graysonilla. Hänen vanhempansa olivat myös sirkusakrobaatteja, jotka Killer Croc tappoi. Bruce Wayne adoptoi myös Toddin, joka oli punatukkainen ja pirteä poika. Hän seikkaili aluksi Batmanin kanssa vanhassa sirkusasussaan, kunnes alkuperäinen Robin Dick Grayson esitteli Toddille uuden Robinin asun. Saatuaan uuden asun hän värjäsi hiuksensa mustaksi.


title: Robin (sarjakuvahahmo)

text: Myöhemmin "Crisis on Infinite Earths" lyhytsarjakuvasarjan jälkeen Toddin alkuperää muutettiin. Nyt hahmo oli alun perin tummahiuksinen katuorpo, joka kohtasi Batmanin ensi kerran yrittäessään varastaa Batmobilesta renkaat. Batman lähetti nuoren Toddin ongelmanuorten kouluun. Viikkoja myöhemmin Graysonin ottaessa Nightwingin roolin, Todd todisti Batmanille olevansa arvokas apu rikollisten nappaamisessa auttaessaan häntä ryöstöjengin kiinniottamisessa. Batman lopulta tarjosin Toddille Robinin roolia, jonka se myös otti vastaan. Vuonna 1988 DC Comics päätti antaa lukijoilleen mahdollisuuden vaikuttaa sarjakuvien tekemiseen järjestämällä äänestyksen pitäisikö Jason Todd tappaa. Uutinen saavutti paljon huomiota mediassa. Äänestyksen tulos oli hyvin tasainen, mutta enemmistö oli sitä mieltä että hahmo pitäisi tappaa. Todd lopulta kuoli samana vuonna "Batman: A Death in the Family" tarinassa, jossa Jokeri hakkasi nuoren sankarin sorkkaraudalla ja jätti Jason Toddin varastorakennukseen pommin kera. Vuonna 2004 Todd palasi hetkellisesti takaisin muunneltun todellisuuden myötä, mutta tällä kertaa Punahupun roolissa. Se toimi tällä kertaa rikollisena ja haki kostoa Jokerille. Nykyään Punahuppu on antisankari, joka toimii Outlaws-ryhmässä Tähtitulen ja Arsenalin kanssa.


title: Robin (sarjakuvahahmo)

text: Tim Drakesta tuli kolmas Robinin viitan perijä, joka esiteltiin aluksi Tim Drakena Batman sarjakuvan numerossa 436, vuonna 1989 ja Robinina samana vuonna Batman sarjakuvan numerossa 442. Vasta tapetun Toddin jälkeen DC ei ollut varma, pitäisikö heidän esitellä uusi Robin. Lopulta Dennis O’Neil päätti luoda uuden Robinin, Tim Draken, joka oli seurannut Batmanin ja Robinin seikkailuja ensimmäisen Robinin Dick Graysonin ajoista lähtien. Hän toivoi itsekin olevan jonain päivänä maailman suurin etsivä, kuten Batman, joka puolestaan piti Draken tavoitetta mahdollisena. Huolimatta hyvistä etsijän taidoista Draken kamppailutaidot eivät olleet yhtä hyviä kuin Dick Graysonin. Tim Drake on myös ensimmäinen Robin jolla on oma nimikkosarjakuvansa, jossa hän taisteli yksin rikollisia vastaan. Hahmo perusti myös uudestaan Teinititaanit ja toimi ryhmänjohtajana vuoteen 2009 asti. Infinite Crisis tarinan myötä Tim Drake muutti asunsa väritystä pelkäksi punaiseksi ja mustaksi kunnioittaen ystäväänsä Teräspoikaa, Kon-Eliä, joka kuoli sarjan aikana. Nykyisin Tim Drake seikkailee nimellä Red Robin, jonka tarinat sijoittuvat Batman R.I.P., Final Crisis ja Battle for the Cowl sarjojen jälkeisiin tapahtumiin, joissa Batman kuoli Darkseidin vuoksi. Drake ei kuitenkaan usko Bruce Waynen olevan kuollut ja jättää Gothamin etsiäkseen hänet ympäri maailmaa. New 52 jatkumossa Tim on tämän ulottuvuuden Teinititaanien perustaja ja seikkailee uudistetussa Red Robin-asussa, jossa on tällä kertaa Batman-tyylisen hupun sijaan Robin-tyylinen maski ja linnun siipiä muistuttava viitta.


title: Robin (sarjakuvahahmo)

text: Stephanie Brown eli Spoiler oli Tim Draken pidempiaikaisia tyttöystäviä ja yksi Gothamin suojelijoista. Tim Draken lopetettua Brownista tuli ensimmäinen naispuolinen Robin, joka sai Batmanilta kuitenkin jo kahden kuukauden jälkeen potkut. Palattuaan Spoileriksi hän sai vahingossa aikaan Gothamissa jengisotia ja kuoli Black Maskin kuulustelussa saamiinsa haavoihin sairaalassa. Myöhemmin paljastui, että hänen kuolemansa oli Leslie Thopkinsin lavastama, joka halusi antaa Batmanille opetuksen lapsien käytöstä sodassaan rikollisuutta vastaan, mikä sai Batmanin katkaisemaan välinsä äitihahmoonsa. Stephanien palattua Gothamiin, Bat-perhe otti hänet avosylein vastaan (ainakin Tim Draken osalta) ja tyttö palasi alkuperäiseen Spoiler-identiteettiinsä. Batmanin oletetun kuoleman jälkeen hänen paras ystävänsä Cassandra Cain luovutti Batgirl-identiteetin hänelle, ennen kuin häipyi Gothamista. DC Comics julkisti Stephanien palaavan sarjakuviin keväällä 2014.


title: Robin (sarjakuvahahmo)

text: Damian Wayne, Batmanin biologinen poika, ryhtyi Robiniksi "Battle for the Cowlin" viimeisen osan lopussa. Damian toimi Dynaamisena Duona alkuperäisen Robinin Dick Graysonin kanssa, kun tämä ryhtyi Batmaniksi Bruce Waynen oletetun kuoleman jälkeen. Kun Bruce Wayne palasi kuolleista, Damian jatkoi Robinina olemista Brucen seuralaisena, joskin Brucella oli vaikeuksia hyväksyä hemmoteltu ja itsekeskeisen oloinen poikansa Robiniksi. Damian oli kuitenkin kehittynyt huimasti Graysonin suojeluksessa isänsä kuolemaa edeltäneistä ajoista. Damian toimi Robinina 2013 saakka, kunnes sai surmansa. Damian tunnettiin hyvin eläinrakkaana ja hänellä oli koira nimeltä Titus, kissa nimeltä Alfred (Waynejen palvelijan mukaan) ja teurastamosta pelastamansa lehmä Bat-Cow eli Lepakkolehmä.


title: Alfredo Palacio

text: Tri Luis Alfredo Palacio González (s. 22. tammikuuta 1939) oli Ecuadorin presidentti huhtikuusta 2005 tammikuuhun 2007. Hän oli vuodesta 2003 Lucio Gutiérrezn varapresidentti ja nousi valtaan 20. huhtikuuta 2005 laajojen mielenosoitusten jälkeen kun presidentti Gutiérrez erotettiin kongressin päätöksellä.


title: Alfredo Palacio

text:
Palacio on syntynyt Guayaquilin kaupungissa ja opiskellut lääketiedettä erikoistuen sydäntauteihin.
Ennen presidenttiyttään Palacio toimi terveysministerinä. Hänet valittiin Ecuadorin varapresidentiksi vaaleilla 15. tammikuuta 2003. Etenkin viimeisinä kuukausina ennen hänen nimitystään presidentiksi hän oli Gutiérrezin hallinnon voimakas kriitikko.


title: Alfredo Palacio

text: Presidenttikaudellaan Palacio käynnisti terveydenhuollon uudistuksia.


title: Chimborazo (vuori)

text: Chimborazo on Ecuadorin korkein vuori, 6 310 m. Sen huippu on lumen peitossa noin 4 700 metristä ylöspäin. Tämä sammunut tulivuori sijaitsee Chimborazon provinssissa 150 kilometriä Quitosta lounaaseen. Selkeällä säällä vuoren huipulta voi nähdä Tyynelle valtamerelle saakka. Siten Chimborazolta voi nähdä pintojen suurimman korkeuseron maapallolla.


title: Chimborazo (vuori)

text: Chimborazo on maapallon litistyneisyyden takia tiettävästi maailman korkein vuori maapallon keskipisteestä mitattuna (6 384 km Maan keskipisteeseen; vuoren korkeus 6 267 m). Päiväntasaaja kulkee korkeimmillaan sen rinteellä.


title: Chimborazo (vuori)

text: Chimborazoa pidettiin pitkään Andien korkeimpana huippuna. 1800-luvun alkuun asti vuorta pidettiin jopa maailman korkeimpana, mikä johti useaan vuorenhuipun valloitusyritykseen. Mount Everest on kuitenkin merenpinnasta laskettuna maailman korkein vuori (8 850 m).


title: Chimborazo (vuori)

text: Edward Whymper kävi ensimmäisenä vuoren huipulla vuonna 1880. Maantieteilijä Alexander von Humboldt kiipesi vuorta jo 1802, mutta kääntyi takaisin 5 878 metristä.


title: Painajainen (sarjakuvahahmo)

text: Painajainen on Marvel-kustantamon luoma yliluonnollinen olento, joka on esiintynyt pääasiallisesti Tohtori Oudon vihollisena. Hahmon loivat Stan Lee ja Steve Ditko. Painajaisen ensiesiintyminen tapahtui "Strange Tales"-lehden numerossa 110 (heinäkuu 1963), joka oli sama numero, missä Tohtori Outo esiintyi ensimmäisen kerran.


title: Painajainen (sarjakuvahahmo)

text: Suomessa Painajainen esiintyi ensimmäisen kerran "Kostajat"-lehden numerossa 1 (1975).


title: Painajainen (sarjakuvahahmo)

text: Vain vähän tiedetään Painajaisen alkuperästä. Hän saattaa olla alun perin ihminen ja kenties jonkinlainen mutantti. Arvellaan myös, että Painajainen on olemassa vain ihmiskunnan tarpeesta uneksia. Ilman unia Painajainen kuolisi, mutta ihmiskunta ajautuisi hulluuteen (näin miltei kävi "Doctor Strange"-lehden numerossa 53).


title: Painajainen (sarjakuvahahmo)

text: Varmaa kuitenkin on, että Painajainen on kolmannen asteen demoni ja oman ulottuvuutensa, Painajaismaailman hallitsija. Hän kykenee vaikuttamaan ihmisiin näiden nukkuessa ja imemään sieluja sekä psyykejä maailmaansa kidutusta tai psyykkisten energioiden imemistä varten. Erään kerran Painajainen yritti imeä kokonaista maailmaa ulottuvuuteensa, mutta epäonnistui näin laajassa yrityksessä. Ihmiskuntaa puolusti tuolloinkin Painajaisen päävastustaja, Tohtori Outo (joka on taistellut demonia vastaan niin lukuisia kertoja, että heittää aina torkkuessaankin päälleen suojaloitsun Painajaista vastaan).


title: Painajainen (sarjakuvahahmo)

text: Painajainen on kohdannut myös monia muita vihollisia, kuten Clean, Hämähäkkimiehen, Dazzlerin, Aaveajajan (sekä John Blazen että Dan Ketchin), Hulkin, Daredevilin, Kapteeni Amerikan "jne". Useimmiten Painajainen on näissä taisteluissaan pyrkinyt turmelemaan uhriensa sieluja ja onkin siinä onnistunut, esimerkiksi Hulkin kohdalla. Menestys oli kuitenkin väliaikainen.


title: Painajainen (sarjakuvahahmo)

text: Kahdeksan vuosisataa sitten Painajainen siitti jälkeläisen itselleen demoni Zhilla Charin kanssa. Zhilla kuoli synnyttäessään Painajaiselle tyttären, Unikuningattaren, joka nyt hallitsee omaa painajaismaista tasku-ulottuvuuttaan. Painajaisella on myös toinen tytär, Päiväuni (siitetty nukkuvan kuolevaisen naisen kanssa), joka kapinoi isäänsä vastaan ja asuu nykyään ihmisten keskellä.


title: Painajainen (sarjakuvahahmo)

text: Painajainen asui jonkin aikaa ihmisten maailmassa Edvard Haberdash-nimisenä miehenä. Tässä muodossa hän auttoi kauhuelokuvanäyttelijätär Roxannea ja ohjaaja Lucrea ylläpitämään erikoista Pelkoklubia, jossa ihmiset saivat voimakkaita kauhukokemuksia – maksua vastaan tietenkin. Painajainen ajoi kuitenkin Klubin tuhoon ja peloissaan oleva Roxanne ei uskaltanut karata Painajaiselta. Lopulta Tohtori Outo pelasti tilanteen.


title: Painajainen (sarjakuvahahmo)

text: Tohtori Oudon lisäksi Painajaisen pelkäämiin vihollisiin kuuluu Gulgol, hirviö, joka ei koskaan nuku. Lisäksi Painajaismaailman rinnakkaismaailma, Hulluuden Ulottuvuus asukkeineen vainoaa silloin tällöin Painajaista.


title: Painajainen (sarjakuvahahmo)

text: Painajainen on demoni, jolla on suuret mystiset voimat. Hän riivaa usein uhrinsa näiden nukkuessa ja vetää heidän psyykeensä Painajaismaailmaan, jonka herra hän on. Hän vangitsee useimmiten maapallon ihmisiä maailmaansa, mutta kykenee tunkeutumaan minkä tahansa uneksivan olennon mieleen. Vangitessaan psyykejä Painajainen imee niistä samalla psyykkisiä energioita ja elämänenergiaa. Vangitut mielet ovat tyystin hänen kontrollinsa alla. Painajainen pystyisi vangitsemaan psyyket ikuisiksi ajoiksi maailmaansa, mutta tyytyy usein vain kiduttamaan näitä hieman.


title: Painajainen (sarjakuvahahmo)

text: Painajainen kykenee muokkaamaan Painajaismaailmaansa miten haluaa. Hän on maailmassaan käytännöllisesti katsoen kaikkivaltias, kuin jumala. Siirtyessään ulos valtakunnastaan hän on kuitenkin paljon heikompi ja haavoittuvaisempi. Omaksuessaan kuolevaisen ruumiin Edvard Haberdashina Painajaisesta tuli käytännöllisesti katsoen voimaton.


title: Painajainen (sarjakuvahahmo)

text: Painajainen käyttää matkustaessaan mustaa sarvekasta ratsuaan, joka muistuttaa hevosta.


title: Painajainen (sarjakuvahahmo)

text: Ultimate Hämähäkkimiehessä Painajainen esiintyi demonina, joka siirsi itsensä Tohtori Oudon mieleen ja riivasi häntä painajaisilla. Hämähäkkimiehen siirtyessä paikalle Painajainen riivasikin hänen mielensä. Tohtori Outo kuitenkin siirtyi Hämähäkkimiehen mieleen loitsulla ja puhdisti tämän demonista.


title: Painajainen (sarjakuvahahmo)

text: Ultimate Painajainen kykeni muokkaamaan olomuotonsa uhrinsa muistikuvien mukaisiksi hahmoiksi. Hänen todellinen olomuotonsa oli puolimätä, harmaa ruumis.


title: Live Era ’87–’93

text: Live Era ’87–’93 on Guns N’ Rosesin tekemä live-albumi. Se on nauhoitettu nimensä mukaisesti vuosien 1987 ja 1993 välillä, mutta albumi julkaistiin yhtyeen vanhan kokoonpanon hajoamisen jälkeen vuonna 1999. Albumi sisältää aiemmin levyttämättömän kappaleen ”It’s Alright”, joka on Black Sabbathin kappale.


title: Live Era ’87–’93

text: Kappaleet ovat enimmäkseen Use Your Illusion Tourilta, levyllä ei ole esimerkiksi "The Spaghetti Incidentin" kappaleita.


title: Diablo II

text: Diablo II on Blizzard Northin kehittämä ja alun perin Blizzard Entertainmentin 2000 Windowsille julkaisema "Diablo"-toimintaroolipelisarjan videopeli. Blizzard kehitti ja julkaisi 2001 pelille "" -laajennuksen.


title: Diablo II

text: "Diablo II" on yksi kaikkien aikojen myydyimmistä tietokonepeleistä.


title: Diablo II

text: Diablo II jatkaa ensimmäisen pelin aloittamaa tarinaa, jonka lopussa Diablon päihittänyt sankari oli ottanut Diablon sielukiven (esineen, johon voi vangita enkelin tai demonin) ja iskenyt sen omaan kalloonsa toivoen näin saavansa Diablon hallintaansa. Sankari kuitenkin joutui hitaasti Diablon vaikutuksen alle ja alkoi menettää mielensä ja kehonsa hallinnan.


title: Diablo II

text: Diablo II:n esinäytöksessä "Marius" (tarinan kertoja) todistaa nyttemmin Mustana matkalaisena ("Dark Wanderer") tunnetun entisen sankarin päästävän useita demoneita majataloon, jossa Marius on istumassa iltaa. Marius on ainoa selviytyjä ja kokee, että hänen täytyy seurata miestä syistä, joita hän itsekään ei tiedä.


title: Diablo II

text: Pelaajan hahmo seuraa matkalaisen jalanjäljissä maailman halki. Pelin päätarina jakautuu neljään näytökseen. Pelin aikana selviää, että Diablon tavoitteena on vapauttaa tämän vanhemmat veljet Baal, Tuhon herra, ja Mephisto, Vihan herra.Pelissä on kuudenlaisia taikajuomia:


title: Diablo II

text: Hahmot voivat löytää ja ostaa pelissä useita erilaisia panssareita, aseita ynnä muita varusteita. Hahmoluokka ei rajoita pelihahmon kykyä käyttää varusteita (lukuun ottamatta -lisäosan hahmoluokkaspesifisiä esineitä), mutta kullakin esineellä on tietyt vähimmäistaso- ja ominaisuusvaatimukset, jotka pelihahmon on täytettävä voidakseen käyttää tavaraa (jos tavara antaa esimerkiksi bonuksia tietyn hahmoluokan kykyyn, ei näitä bonuksia luonnollisesti saa eri hahmolla). Lisäksi vain "Barbaari" voi käyttää kahta asetta yhtä aikaa. Aseilla ja panssareilla on vain tietty määrä kestopisteitä, ja niiden loppuessa varuste hajoaa korjauskuntoon. Tavarat on mahdollista korjauttaa kaupungeissa.


title: Diablo II

text: Tavarat on jaoteltu eri luokkiin, jotka erotellaan esineen nimen esittämiseen käytetyn tekstin värillä.


title: Diablo II

text: Pelimaailmasta löytyy myös ensimmäisen pelin tapaan alttareita, jotka aktivoimalla pelaaja voi aikaansaada erilaisia asioita. Osa alttareista saa ajan kanssa voimansa takaisin, osa on kertakäyttöisiä.


title: Diablo II

text: Yksi Diablo II:n eduista oli sen hyvin tehty Battle.net -verkkopeliyhteisö. Battle.net onkin yksi Diablo II:n suosion syy. Vielä näinä päivinä sadattuhannet ihmiset pelaavat Diablo II:a internetissä. Verkossa voi luoda Battle.nettiin oman hahmon, jolla ei voi pelata yksinpeliä. Hahmolla voi liittyä peliin ja kerätä tasoja ja varusteita yksin tai ryhmän kanssa.


title: Diablo II

text: Kesäkuun 2001 loppuun mennessä peliä oli myyty yli 4 miljoonaa kappaletta.


title: Ihmemies

text: Ihmemies voi viitata ainakin seuraaviin:


title: Puhelinliittymä

text: Puhelinliittymä on liittymä, joka mahdollistaa puhelimen käytön. Puhelinliittymiä myyvät puhelinoperaattorit. Puhelinnumero on yleensä ainakin aluksi sidoksissa puhelinliittymään. Nykyään on myös palveluita, joiden avulla puhelinnumeron pystyy säilyttämään, vaikka käyttäjä vaihtaisikin puhelinliittymäänsä.


title: Puhelinliittymä

text: Matkapuhelinliittymissä on verkkoteknisistä syistä yleensä enemmän kilpailua kuin lankapuhelinliittymissä. Monilla alueilla johtavalla lankapuhelinoperaattorilla voi käytännössä olla jopa monopoli liittymien tarjoamiseen.


title: Manga (kaupunki)

text:
Manga on kaupunki Burkina Fasossa. Se sijaitsee noin 100 kilometriä pääkaupungista Ouagadougousta etelään. Manga on Zoundwéogon provinssin ja Centre-Sudin alueen pääkaupunki.
Vuonna 2006 Mangassa oli vajaat 20 000 asukasta.


title: Zoundwéogo

text: Zoundwéogo on yksi Burkina Fason 45 provinssista. Sen pääkaupunki on Manga. Provinssi sijaitsee Centre-Sudin alueella noin 100 kilometriä etelään Kadiogon provinssista, jossa valtion pääkaupunki, Ouagadougou, sijaitsee. Zoundwéogon naapuriprovinssit ovat Nahouri, Boulgou, Ziro, Bazèga ja Ganzourgou.


title: Zoundwéogo

text: Vuonna 2016 provinssissa arvioidaan olevan 320 600 asukasta.


title: Welcome to the Videos

text: Welcome To The Videos on Guns N' Roses DVD- ja VHS-tallenne, jossa on kaikki yhtyeen vuoteen 1994 asti julkaistut musiikkivideot lukuun ottamatta videoita kappaleista "You Could Be Mine" ja "It's So Easy", eikä live-videoita. "You Could Be Mine" jäi pois kokoelmalta tekijänoikeussyistä, koska se sisältää kohtauksia "Terminator 2 – Tuomion päivä" -elokuvasta. DVD:llä ei ole lisämateriaalia ja sen kesto on noin 75 minuuttia. Kokoelman julkaisi vuonna 1998 Geffen Records.


title: Sanginjoki (Muhos)

text: Sanginjoki on noin 130 asukkaan kylä samannimisen joen ja seututien 834 risteyskohdassa Muhoksen kunnassa Pohjois-Pohjanmaalla Oulun läänissä. Kylä sijaitsee lähellä entisen Ylikiimingin kunnan rajaa. Sanginjoen kylään lasketaan yleensä kuuluvaksi myös läheiset Pirttijärvi (ent. Tuppela) ja Kassila.


title: Sanginjoki (Muhos)

text: Sanginjoen kylä on alun perin ollut pieni maatalousyhteisö. Maa- ja metsätalous ovat edelleen alueen pääelinkeinoja. 2000-luvulle tultaessa kylään on myös kehittymässä uutta omakotirakentamista.


title: Sanginjoki (Muhos)

text: Sanginjoen kylä on verraten lähellä Oulun palveluja, Sanginjoentietä pitkin Ouluun on noin 40 kilometrin matka. Matka lyhenee jonkin verran mikäli Ouluun suunniteltu Poikkimaantien silta toteutetaan.


title: Sanginjoki (Muhos)

text: Vuosina 2004–2007 toteutettiin Tuppelassa sijaitsevan Pirttijärven kunnostus.


title: Sanginjoki (Muhos)

text: Sanginjoen ala-aste sekä kyläkauppa on lakkautettu.


title: Sanginjoki (Muhos)

text: Julkinen liikenne on pääasiassa koululaisvuoroihin sidottua liikennettä reiteillä Muhos–Ylikiiminki sekä Oulu–Sanginjoki–Ylikiiminki (linja 63).


title: DASA

text: DASA (DaimlerChrysler Aerospace AG, aikaisemmalta nimeltään Daimler-Benz Aerospace AG ja Deutsche Aerospace AG) oli saksalainen ilmailualan yritys, jonka päätuotteita olivat sotilaslentokoneet ja -helikopterit.


title: DASA

text: Yritys perustettiin vuonna 1989 nimellä Deutsche Aerospace AG. Perustaminen tehtiin yhdistämällä avaruus- ja ilmailuosastot yrityksistä Daimler-Benz (sisältäen Dornier Luftfahrtin), Messerschmitt-Bölkow-Blohm (MBB), Motoren- und Turbinen-Union München ja Telefunken Systemtechnik (TST). Vuonna 1992 helikopterien valmistus yhdistettiin Aérospatialen helikopteriyksikköön, joista yhdessä muodostui Eurocopter Group. Vuonna 1993 perustettiin "Mig Aircraft Support GmbH", josta DASA omisti 50% osuuden. Yhtiö suoritti 24 MiG-29:n päivityksen NATO:n standardeihin. Lentokoneet tulivat perintönä Itä-Saksan kansanarmeijalta, kun Saksat yhdistyivät.


title: DASA

text: Osana Eurofighter-yhtymää DASA valmisti rungon keskiosat kaikkiin kehityslentokoneihin (DA) alkaen DA1:stä, joka suoritti ensilentonsa DASA:n Manchingin laitoksilla maaliskuussa 1994. DASA oli vastuullisena saksalaisten Panavia Tornado hävittäjien MLU-päivityksen, samanlaisen kuin RAF Tornado GR4 päivitys. Omatessaan tietoutta saksalaisista ja NATO:n käytössä olevista lentokoneista DASA:sta muodostui asiantuntija monien näiden käytössä olevien koneiden päivittämisessäin, kuten F-4 Phantom ja E-3 Sentry.


title: DASA

text: Yhtiö nimettiin uudelleen vuonna 1995 Daimler-Benz Aerospace AG:ksi ja DaimlerChrysler Aerospace AG:ksi vuonna 1998. Siemens Sicherungstechnik liittyi yhtiöön 1997.


title: DASA

text: Puolustusalan yritysten fuusioitumisesta huhuttiin paljon vuonna 1998 ja useita eurooppalaisia yrityksiä oltiin liittämässä milloin toisiin ja milloin yhdysvaltalaisiin puolustusalan yrityksiin. Yhdistymistä British Aerospacen kanssa ennakoitiin vuonna 1998. Vuonna 2012 odotettiin, että DASA olisi yhdistynyt BAE Systemsin kanssa muodostaen paneurooppalaisen ilmailujätin. DASA yhdistyi ranskalaisen Aerospatiale-Matran ja espanjalaisen Construcciones Aeronáuticas SA:n (CASA) kanssa muodostaakseen EADS-konsernin (). Nykyään DASA toimii nimellä "EADS Saksa".


title: Arolan rautatieasema

text: Arolan rautatieasema (, rautatiekm 707,7) sijaitsee Härmänkylässä Kuhmon kunnassa, Kainuun maakunnassa Oulun läänissä, noin 50 kilometriä koilliseen Vuokatista ja noin 43 kilometriä luoteeseen Kuhmon keskustasta. Asema on rakennettu vuonna 1976 Kontiomäen–Vartiuksen radan rakentamisen yhteydessä.


title: Arolan rautatieasema

text: Nykyisin Arolan liikennepaikka toimii junakohtaus- ja kuormauspaikkana, ja se oli yksi Pohjois-Suomen viimeisiä miehitettyjä liikennepaikkoja. 28. elokuuta 2006 Arola liitettiin rataosan Kontiomäki–Vartius kauko-ohjaukseen, ja liikenteenohjauksen vaatimat toiminnot hoidetaan nykyisin Oulusta käsin.


title: Arolan rautatieasema

text: Aiemmin Arolassa käytössä olleeseen varmistuslukko- ja opastinturvalaitokseen liittyvät opastimet on pimennetty ratapihan muutostöiden yhteydessä. Laitos purettiin pois turvalaitetöiden aikana.


title: Exile (japanilainen yhtye)

text: Exile () on japanilainen seitsemän hengen muodostama j-pop-yhtye. Sen levy-yhtiö on Rhythm zone.


title: Exile (japanilainen yhtye)

text: Ryhmän nykyinen johtaja Hiro kuului alun perin Zoo-nimiseen yhtyeeseen, joka hajosi 1990-luvun puolivälissä. Vuonna 1999 hän perusti uuden J Soul Brothers -ryhmän, jonka nimi muutettiin Exileksi vuonna 2001. Levynkansitaiteessa ja mainoksissa yhtyeen nimi kirjoitetaan kokonaan isoin kirjaimin (EXILE). Marraskuussa 2003 yhtye teki uuden version Zoon hitistä "Choo Choo Train" ja myi yli miljoona levyä.


title: Exile (japanilainen yhtye)

text: Myös Exilen vuoden 2007 lopussa ilmestynyt albumi "Exile Love" on myynyt huomattavan hyvin, yli miljoona kappaletta.


title: Every Little Thing

text: Every Little Thing eli ELT on vuonna 1996 perustettu japanilainen popyhtye, jonka muodostavat laulaja Kaori Mochida ja kitaristi Ichirō Itō. Yhtyeessä oli alun perin kolmaskin jäsen, Mitsuru Igarashi, joka kuitenkin jätti yhtyeen vuonna 2000.


title: Every Little Thing

text: Every Little Thing on saavuttanut Japanissa suurta menestystä kosketinsoitinvetoisen popin ja soft rockin sekoituksellaan. Yhtyeen toinen albumi "Time to Destination" (1998) myi 3,5 miljoonaa kappaletta.


title: Every Little Thing

text: Mitsuru Igarashi perusti yhtyeen vuonna 1996. Igarashi toimi avex-levy-yhtiössä tuottajana ja etsi naista duoon, jossa hän olisi itse soittanut koskettimia. Hän kuuli Kaori Mochidan demonauhan, ihastui Kaorin vahvaan, mutta herkkään ääneen ja kysyi häntä mukaan yhtyeeseen. Kaori oli tuolloin vielä koulussa ja yritti saada levytyssopimusta jätettyään The Kuro Buta All-Stars -yhtyeen (Morning Musumen kaltainen, monen tytön ryhmä). Igarashi pyysi myös kitaraa soittanutta ystäväänsä Ichirō Itōta avustamaan yhtyeen ensimmäisen singlen teossa. ”Feel My Heart” menestyi niin hyvin, että Ito päätti jäädä yhtyeeseen pysyvästi.


title: Every Little Thing

text: Every Little Thingin ensimmäinen studioalbumi "Everlasting" (1997) oli myös menestys, mutta yhtye sai ensimmäisen Oricon-listan ykkössijansa vasta singlen ”For the moment” myötä. Vuonna 1998 julkaistu toinen albumi "Time to Destination" oli yksi kyseisen vuoden myydyimmistä albumeista ja on edelleen Every Little Thingin myydyin julkaisu. Samaiselta albumilta on otettu yhtyeen myydyin single ”Time goes by”.


title: Every Little Thing

text: Kun Every Little Thing oli suosionsa huipulla vuonna 2000, Mitsuru Igarashi päätti jättää yhtyeen muodostaakseen uuden yhtyeen Day After Tomorrow. Yhtyeestä tuli duo, kuten Igarashi oli alun perin suunnitellutkin.


title: Every Little Thing

text: Igarashin ero yhtyeestä merkitsi myös muutosta yhtyeen musiikissa. Every Little Thing siirtyi tuotetusta poprockista pehmeämmän, akustisen rockin suuntaan. Muutos alkoi singlestä ”Sure”, mutta kulminoitui singleen ”Ai no kakera”. ”Ai no kakeran” jälkeen 31. tammikuuta 2001 julkaistu ”Fragile/Jirenma” oli myös jättimenestys ja lienee yhtyeen toiseksi myydyin single.


title: Every Little Thing

text: Vuoden 2001 jälkeen Every Little Thingin suosio on laskenut, mutta se jatkaa silti musiikin tekemistä, vaikka monet samantyyppiset yhtyeet, kuten My Little Lover, Day After Tomorrow ja Do As Infinity, ovatkin jo lopettaneet. Vuonna 2004 julkaistu albumi "Commonplace" sisältää pääasiassa balladeja ja akustisia kappaleita ja seuraavan vuoden "" olikin, nimensä mukaisesti, akustisia kappaleita sisältävä kokoelma.


title: Every Little Thing

text: Yhtye julkaisi elokuussa albumin "Crispy Park", jonka kappale ”Swimmy” otettiin Kekkon dekinai otoko -televisiodraaman tunnussäveleksi. Yhtyeen maaliskuussa 2008 julkaistu albumi "Door" oli yhtyeen toistaiseksi lyyrisin, ja Mochida kertoi olevansa albumiin tyytyväisempi kuin koskaan aiemmin.Studioalbumit


title: Every Little Thing

text: Kokoelma-albumit


title: Çifteli

text: Çifteli on albanialaisessa kansanmusiikissa käytetty kielisoitin, jota kutsutaan myös nimillä cifteli, dyzen ja karadyzen. Sen teräskielet viritetään yleensä H3 ja E3, jotka ovat samat kuin kitaran kaksi korkeinta kieltä. Soittimessa on kaksi kieltä, joista toisella on tarkoitus tehdä melodiaa ja toisella säestystä. Çiftelin tunnetuimpiin soittajiin nykyään kuuluu muun muassa Mark Pashku.


title: Edgar Varèse

text: Edgar Varèse, alun perin Edgard Victor Achille Charles Varèse (22. joulukuuta 1883 – 6. marraskuuta 1965) oli ranskalaissyntyinen säveltäjä, joka muutti Yhdysvaltoihin vuonna 1915 ja sai sen kansalaisuuden vuonna 1926.


title: Edgar Varèse

text: Varèsen musiikki on modernistista ja kokeellista. Sävellyksiin kuuluvat mm. kokonaan elektroninen "Poème électronique" (1958) ja yksinomaan lyömäsoittimista koostuvalle kokoonpanolle kirjoitettu "Ionisation" (1931). Kokeellisuus näkyy osin myös Varèsen käyttämissä harvinaisissa sähkösoittimissa (ondes Martenot ja theremin).


title: Edgar Varèse

text: Vaikka Varèse on tunnustettu historiallisesta merkittävyydestään, jakaa hän nykysäveltäjien mieltymykset kahtia. Toisille hän on armoitettu visionääri ja innoittaja, toisille turhan karkea struktuureidensa ja muodontansa osalta.


title: Edgar Varèse

text: Varèse syntyi Pariisissa vuonna 1883, mutta lähetettiin pian asumaan sukulaisten luo Villarsiin. Hänestä tulikin isoisälleen erittäin läheinen, mutta isä-Henriin Varèsella kehittyi jopa eräänlainen vihasuhde.


title: Edgar Varèse

text: Varèse siirrettiin vuonna 1893 Torinoon, Italiaan, jossa hän alkoi opiskella musiikkia Giovanni Bolzonin johdolla. Varèse ei kuitenkaan koskaan tuntenut oloaan erityisen kotoisaksi Italiassa ja palasikin Pariisiin vuonna 1903.


title: Edgar Varèse

text: Vuodesta 1904 Varèse opiskeli Pariisin Schola Cantorumissa, jossa hänellä oli opettajanaan Vincent d'Indy. Myöhemmin Varèse pääsi Pariisin konservatorioon, jossa hän sai sävellyskoulutusta Charles-Marie Widorilta. Varèse muutti Berliiniin ja meni naimisiin näyttelijä Suzanne Bingin kanssa. Pari sai yhden lapsen, mutta otti avioeron vuonna 1913.


title: Edgar Varèse

text: Varèsen opiskeluajoilta on säilynyt laulu "Un grand sommeil noir" (1906), jonka hän sävelsi laulajalle ja pianistille Paul Verlainen runon pohjalta. Kappaleesta on tehty myös orkesterisovitus.


title: Edgar Varèse

text: Varèse saapui Yhdysvaltoihin 9. joulukuuta 1915. Hänen ensimmäinen teoksensa siellä oli yksiosainen mutta yli 20-minuuttinen orkesterikappale "Amériques". Alkuperäinen sävellys on kirjoitettu vuosina 1918–1921. Amerikka oli lapsuudesta asti kuvastanut Varèselle löytöjä ja seikkailuja. Kappaleen nimi symboloi säveltäjälle itselleen kuitenkin "uusia maailmoja maan päällä, avaruudessa ja mielessä". Teos ei varsinaisesti liity Amerikan maanosaan, ja Varèse totesikin myöhemmin, että hän olisi voinut nimetä teoksen Himalajan mukaan. "Amériquesin" ensimmäiset esitykset johti Leopold Stokowski vuonna 1926. Pariisissa teos kuultiin ensi kertaa 1929. Säveltäjälle myönnettiin Yhdysvaltain kansalaisuus vuonna 1926.


title: Edgar Varèse

text: Vuonna 1924 New Yorkissa sai kantaesityksensä kahdeksalle soittajalle kirjoitettu kolmivaiheinen "Octandre". Sen johti E. Robert Schmitz, jolle teos oli omistettu. Vuonna 1927 kantaesitettiin "Arcana" – jälleen Leopold Stokowskin johtamana.


title: Edgar Varèse

text: Varèse oli jälleen Pariisissa vuosina 1928–1933. Vuoden 1930 paikkeilla hän sävelsi teostaan "Ionisation", jonka kokoonpano koostui lähinnä säveltasottomista lyömäsoittimista. Varèse ei hyödyntänyt teoksessaan elektronisen musiikin vaikutteita vaan tutki uusia äänimaailmoja vanhoilla soittimilla. 15. huhtikuuta 1934 sai kantaesityksensä "Ecuatorial". Sävellys on kirjoitettu kokoonpanolle, jossa olennainen osa on mm. pianolla. Merkille pantavaa on myös kahden ondes Martenot’n käyttö. Alun perin tarkoitus oli käyttää thereminiä, mutta säveltäjä itse sovitti osuudet myös ondes Martenot’lle, sillä theremin oli vielä erittäin harvinainen.


title: Edgar Varèse

text: Vuonna 1936 valmistui pelkälle huilulle kirjoitettu "Density 21.5". 1940-luvun teoksia ovat "Tuning Up" (1947) ja "Dance for Burgess" (1949).


title: Edgar Varèse

text: Vuosina 1950–1954 Varèse työsti "Déserts"-sarjaa, joka ei hänen sanojensa mukaan kuvastanut varsinaisesti aavikkoja, vaan myös "ihmisen sisäistä yksinäisyyttä mysteerin maailmassa".


title: Edgar Varèse

text: Vuonna 1958 Brysselin maailmannäyttelyssä kuultiin Varèsen "Poème électronique", jonka työstäminen oli aloitettu 1957. Teos on kokonaan elektroninen, eikä siinä ole melodiaa tai tunnistettavia sävelkorkeuksia.


title: Edgar Varèse

text: Varèsen viimeisenä teoksena pidetään "Nocturnalia", joka oli vielä keskeneräinen sen saatua kantaesityksensä New Yorkin Town Hallissa 1. toukokuuta 1961. Teoksessa on käytetty bassokuoron säestämää sopraanosolistia. Säveltäjä kuoli 81-vuotiaana 1965.


title: The Chemical Wedding

text: The Chemical Wedding on Bruce Dickinsonin vuonna 1998 julkaistu albumi. Musiikin ja tekstin inspiraationa olivat William Blaken teokset. Blaken maalaukset koristavat kansilehden sivuja, kannessa hänen maalauksensa The Ghost of a Flea vuodelta 1819. Albumin on tuottanut toista kitaraa Iron Maidenin luottomiehen Adrian Smithin kanssa soittava Roy Z.


title: Darius Milhaud

text: Darius Milhaud (4. syyskuuta 1892 Aix-en-Provence – 22. kesäkuuta 1974 Geneve, Sveitsi) oli ranskalainen säveltäjä, joka kuului Les Six -säveltäjäryhmään. Milhaud’n laajasta ja kokeilevan monipuolisesta tuotannosta erottuu eteläamerikkalaisen ja Välimeren alueen musiikin vaikutus sekä polytonaalisuus.


title: Darius Milhaud

text: Milhaud syntyi varakkaaseen juutalaiseen perheeseen ja vietti lapsuutensa Aix-en-Provencessa. Myöhemmin hän piti juutalais-provencelaista taustaansa hyvin merkittävänä sävellystensä kannalta. Musiikkiopinnot alkoivat viulunsoitolla ja jatkuivat Pariisin konservatoriossa muun muassa Paul Dukas’n, Charles-Marie Widorin ja Vincent d’Indyn johdolla. Milhaud ystävystyi runoilija Paul Claudelin kanssa, jonka mukana hän pääsi matkalle Brasiliaan, Rio de Janeiroon. Siellä hän tutustui brasilialaiseen kansanmusiikkiin, jonka rytmejä voi erottaa paitsi teoksesta "Saudades do Brasil" myös säveltäjän myöhemmästä tuotannosta.


title: Darius Milhaud

text: Palattuaan Pariisiin vuonna 1918 Milhaud tustustui Jean Cocteauhon sekä muihin tulevan kuuden ryhmän eli Les Sixin jäseniin. Säveltäjä Erik Satien kanssa Milhaud’lla oli ystävyyssuhde jo vuosia ennen kuin Les Six perustettiin. Hän oli myös ryhmästä ainoa, jolla ei ollut erimielisyyksiä Satien kanssa. Milhaud kiinnostui jazzista matkallaan Yhdysvaltoihin vuonna 1922. Hän nai serkkunsa Madeleinen vuonna 1925, ja toisen maailmansodan puhjettua aviopari muutti Yhdysvaltoihin, jossa Milhaud toimi opettajana. Myöhemmin hän hoiti opetustoimia vuorotellen kahdella mantereella: Mills Collegessa Kaliforniassa ja Pariisin konservatoriossa. Heikko terveys pakotti hänet kuitenkin käyttämään pyörätuolia ja luopumaan lopulta tehtävistään.


title: Darius Milhaud

text: Milhaud kuoli Genevessä, Sveitsissä. Hänen poikkeuksellisen laajan sävellystuotantonsa (yli 400 teosta) tunnusmerkkejä ovat jazzin vaikutus ja polytonaalisuus eli useamman sävellajin päällekkäinen käyttö, jonka eräänä kehittäjänä säveltäjää pidetään. Milhaud sävelsi niin oopperoita, baletteja, sinfonista musiikkia, kamari- ja vokaalimusiikkia kuin elokuvamusiikkiakin. Hän itse katsoi saaneensa vaikutteita Välimeren maiden, ennen kaikkea Italian musiikista. Hänen juutalainen taustansa näkyy esimerkiksi useissa raamatullisissa vokaaliteoksissa. Milhaud on julkaissut omaelämäkerrallisen teoksen "Notes sans musique" (1949).


title: Darius Milhaud

text: Säveltäjän leski, näyttelijä Madeleine Milhaud eli miehensä kuoleman jälkeen vielä pitkälti yli kolme vuosikymmentä. Hän kuoli tammikuussa 2008 105-vuotiaana.


title: Leeds

text: Leeds on kaupunki West Yorkshiren kreivikunnassa Pohjois-Englannissa. Se kuuluu Leedsin metropolialueeseen, joka käsittää noin 2,3 miljoonaa asukasta ja kuuluu täten Englannin suurimpiin kaupunkeihin.


title: Leeds

text: Leedsin läpi virtaa Airejoki.


title: Leeds

text: Leeds mainitaan jo Englannin vanhimmassa maakirjassa Domesday book vuodelta 1086. Keskiajalla se oli maatalouskaupunki. Tudorien aikana siitä kehittyi merkittävä kauppapaikka ja tekstiiliteollisuuden keskus. 1800-luvulla rakennettiin kanavia ja kaupunki teollistui.


title: Leeds

text: Leeds sijaitsee lähellä Englannin maantieteellistä keskipistettä. Moottoritie M1 yhdistää sen Lontooseen ja M62 länsirannikon Liverpooliin ja itärannikon Hulliin.


title: Leeds

text: Rautateitse pääsee Lontooseen ja Southamptoniin etelässä, Birminghamiin Keski-Englannissa, Newcastleen Pohjois-Englannissa ja Edinburghiin Skotlannissa. Rautatieasemalla on 17 laituria.


title: Leeds

text:
Lentoasema sijaitsee lähellä Yeadonia kaupungin luoteispuolella. Leedsistä on myös suora junayhteys Manchesterin lentoasemalle.
Leeds on Lontoon lisäksi ainoa englantilainen kaupunki, jossa toimii sekä ooppera että baletti. Kaupungissa järjestetään vuosittain rock- ja indiemusiikkiin erikoistunut Reading & Leeds -festivaali sekä kansainvälinen elokuvafestivaali. Tunnettuja yhtyeitä Leedsistä ovat Kaiser Chiefs, Whitesnake ja Soft Cell.
Kaupungissa toimii kaksi yliopistoa. University of Leedsissä on noin 30 500 päätoimista opiskelijaa ja Leeds Beckett Universityssä noin 26 000 opiskelijaa.


title: Leeds

text: Leedsillä on myös oma jalkapallojoukkue Leeds United, joka pelaa Englannin mestaruussarjassa.


title: Up Around the Bend

text: Up Around the Bend on Creedence Clearwater Revival -yhtyeen kappale, joka julkaistiin albumilla "Cosmo's Factory" vuonna 1970, ja se oli korkeimmillaan neljäntenä Billboard-singlelistalla.


title: Up Around the Bend

text: Suomalaisista yhtyeistä muun muassa Hanoi Rocks on tehnyt kappaleesta oman versionsa.


title: Kaishakunin

text: Kaishakunin () eli avustaja avusti seppukun tekijää itsemurhan aikana. Hänen tehtävänsä oli katkaista seppukun tekijän tuskien lopettamiseksi tämän pää salamannopealla ja tarkalla miekan iskulla niskaan. Itsemurhan tekijän oli voitava kaatua herrasmiehen tavoin eteenpäin. Kaishakunin oli myös huolehdittava, ettei seppukun tekijän pää irronnut lattialle pyörimään eikä kasvoille jäänyt tuskallista ilmettä.


title: Kaishakunin

text: Populaarikulttuurin tunnetuin kaishakunin on Kazuo Koiken ja Goseki Kojiman luoma Ogami Ittō Lone Wolf and Cub -sarjakuvaan.


title: Laura Ingalls Wilder

text: Laura Elizabeth Ingalls Wilder () oli yhdysvaltalainen kirjailija. Hän kirjoitti "Pieni talo" -nimellä tunnetun sarjan romaaneja, jotka pohjautuivat hänen lapsuuteensa ja nuoruuteensa uudisraivaajaperheessä. Hän muokkasi tapahtumia kuitenkin vapaasti, minkä vuoksi kirjoja voidaan pitää historiallisena kertomakirjallisuutena.


title: Laura Ingalls Wilder

text: Wilderin tytär Rose Wilder Lane rohkaisi äitiään kirjoittamaan muistelmansa. Kustantaja torjui ensimmäisen version, joten Wilder muokkasi tekstiään sopivammaksi lapsille. Tytär Rose auttoi editoimaan ja julkaisemaan romaanit, joista tuli hyvin suosittuja.


title: Laura Ingalls Wilder

text: Suosittu televisiosarja "Pieni talo preerialla" (1974–1982) perustuu löyhästi "Pieni talo" -kirjasarjaan.


title: Laura Ingalls Wilder

text: Laura Ingalls syntyi 7. helmikuuta 1867 vanhempiensa Charles ja Caroline Ingallsin hirsimökissä Wisconsinissa lähellä Pepinin kylää. Hänellä oli neljä sisarusta: isosisko Mary, pikkusiskot Carrie ja Grace sekä vauvana kuollut pikkuveli Charles. Kaksi vuotta Lauran syntymän jälkeen perhe muutti Kansasiin, josta tuli Ingallsin elämäkertaromaanin "Pieni talo preerialla" tapahtumapaikka.


title: Laura Ingalls Wilder

text: Ingallsin perhe eli uudisraivaajaelämää ja muutti Keskilännen kaupungista toiseen. Vuonna 1874 perhe muutti Wisconsinista Minnesotan Walnut Groveen, jonne Ingallsin elämästä tehty televisiosarja "Pieni talo preerialla" perustuu. Perhe asui Walnut Grovessa vain kaksi vuotta kunnes joutui sadon epäonnistumisen johdosta muuttamaan Burr Oakiin Iowaan. Perhe palasi Walnut Groveen vuonna 1878. Sieltä he muuttivat seuraavana vuonna Dakotan territorioon ja asettuivat lopulta De Smetiin Etelä-Dakotaan.